Dituduh terima ‘dedak’, wanita warga emas jadi sasaran serangan di Twitter selepas kritik Nurul Izzah

Seorang pengundi warga emas di Permatang Pauh menerima serangan peribadi daripada penyokong dan tentera siber Pakatan Harapan (PH) selepas mengkritik penyandang kerusi Permatang Pauh dari PKR Nurul Izzah Anwar kerana gagal membawa sebarang perubahan di kawasan itu.
Noorasiah Saad, 72, penduduk Kampung Tanjung Putus di Permatang Pauh, sebelum ini ditemu bual oleh laman sesawang Malaysia Gazette, di mana dia meluahkan kekecewaan terhadap ahli Parlimen tersebut, mengatakan beliau "tidak melakukan apa-apa" di kawasan itu.
“Dekat nak pilihan raya baru datang, nak bergambar dengan kita, tetapi tak ada kerja yang mereka buat.
"Duduk di Kuala Lumpur, jadi wakil di sini, macam mana? Kami warga emas di Tanjung Putus teringin nak tengok perubahan di Permatang Pauh.
"Kalau terus macam ini juga, malu nak mengaku orang Permatang Pauh. Macam nampak bodoh sangat. Kali ini kami nak buat perubahan pilih orang-orang yang boleh buat kerja dan betul-betul minat jadi wakil rakyat," katanya.
Noorasiah turut membidas Nurul Izzah, mengatakan beliau tidak memainkan peranan dengan baik sebagai ahli Parlimen, dan merupakan seorang “pelakon handalan".
Nurul Izzah akan mempertahankan kerusi tersebut bagi penggal kedua pada pilihan raya yang dijadualkan 19 November ini.
Sebelum ini, kerusi tradisi diwakili Anwar Ibrahim itu bertukar tangan kepada ibunya Dr Wan Azizah Wan Ismail.
Pada 2018, kerusi itu sekali lagi bertukar tangan kepada anak perempuan mereka selepas presiden PKR itu menjalani hukuman penjara atas kesalahan liwat.
'Bila nak mati makcik?’
Sebaik sahaja rakaman temu bual Noorasiah dimuat naik di akaun Twitter Malaysia Gazette, ia menerima pelbagai penghinaan daripada penyokong PKR dan tentera siber, di mana ramai yang mengejek wanita itu sambil mempertahankan prestasi Nurul Izzah.
"Takkan nak hulur RM50 kepada makcik baru kira buat kerja?" kata sebuah ciapan akaun Twitter yang berkait parti itu, Setia Keadilan.
Beberapa ciapan lain dilihat menuduh Noorasiah sebagai penyokong Umno, malah ada yang mengatakan dia menerima "dedak", merujuk suapan kecil yang diberikan kepada pengundi semasa pilihan raya.
"Dah dapat beras sekampit dia ikutlah skrip yang diberi," ciap akaun Twitter menggunakan nama Kebenaran.
Ramai juga yang dilihat secara terburu-buru menganggap Noorasiah tidak berpendidikan, manakala sebuah akaun mengatakan wanita itu seakan tidak pernah keluar dari rumahnya.
"Makcik ni nak lebuh raya bertingkat, hospital pakar KPJ, IOI Mall, kilang kereta Tesla, Legoland dan Universiti Stanford cawangan Permatang Pauh. Wakil rakyat dari langit pun tak boleh bagi kepada makcik ini" kata satu lagi ciapan.
Malahan, sebuah akaun Twitter bernama Norhisyam Hasim sanggup menciap: "Makcik, bila nak mati makcik?!”
Reaksi buruk terhadap Noorasiah adalah salah satu daripada banyak contoh budaya pengenyahan menjelang hari pengundian, apabila parti politik menjadikan media sosial sebagai medan perang propaganda bagi menunjukkan mereka mempunyai lebih banyak sokongan berbanding pihak lain.
Kebanyakan akaun Twitter yang melemparkan penghinaan terhadap Noorasiah kelihatan dikendalikan oleh tentera siber, yang menjadi senjata berkesan digunakan oleh parti politik.
Awal bulan ini, penyokong PH diberitahu untuk memperbanyakkan ulasan menyokong gabungan itu di media sosial, menggesa mereka mengikuti siaran langsung ceramah pemimpinnya selain berkongsi dan menyukai kandungan yang disiarkan secara meluas.

#PRU15 : Mak Cik Geram Betul Nurul Izzah Ni Pelakon Handalan! - Luahan Pengundi Permatang Pauh#malaysiagazette #rakyatmemilih #MGPRU15 #PRU15 #GE15 pic.twitter.com/NMAiyBRJ3R
— Malaysia Gazette (@MalaysiaGazette) November 13, 2022


Satu malam di ranjang

Pada tahun 1972 ketika aku di Universiti Malaya aku pernah mendengar Syed Husin Ali berkata: “London is a very lonely place.”Ini pengalaman Syed Husin yang pernah tinggal di London ketika menyambung belajar untuk menyediakan thesis ijazah kedoktorannya.Demi Zeus pada ketika aku mendengar kata-kata Syed Husin itu aku tidak faham apa yang dimaksudkan dengan perkataan “lonely”.Apakah “lonely” bermakna terpencil, keseorangan atau bersendirian.Duduk seorang diri dalam bilik, jasad bersendirian tanpa berkongsi bilik.Pada hemat aku London kota terbesar dalam dunia. Warga kota 10 juta lebih mustahil menjadi pekan sunyi seperti Kuala Klawang, pekan kampung aku.Bila aku sampai ke Wavre di Belgium dalam tahun 1982, aku tidak merasa keseorangan.Tapi aku hanya merasa janggal kerana belum dapat bertutur bahasa Perancis atau Belanda.Yang aku rasakan ketika itu hanya kerancakan darah muda aku diganggu oleh tembok bahasa.Aku merasa sedang menjalani hidup yang tidak serancak ketika berada di Melbourne, Australia.Ada 10,000 lebih siswa-siswi, warga kampus Universite Catholik Louvain-la-Neuve, hanya aku seorang pelajar dari Malaysia.Ini tidak mematahkan semangat aku untuk terus berjihad memperkukuhkan kemudaan aku.Mata aku masih liar melihat Mademoiselle Monique dan Nathalie yang langsing, bergetah dan cun.Untuk aku usaha tangga kekayaan. Bahasa bukan halangan untuk mencari teman sebantal.Falsafah ini lahir dari pengalaman yang aku kumpulkan.Falsafah ini membuktikan bahawa untuk mencari teman ke ranjang tidak memerlukan kata bual yang banyak.Ketika di atas ranjang aku bukan menyampaikan kuliah sejarah Perang Vietnam atau membuat drama minggu ini.Justeru aku sentiasa bersendirian tetapi tidak pernah merasa keseorangan.Ini bukan bermakna setiap malam aku di Wavre aku sentiasa berkongsi bantal dan tilam.Ini fakta salah. Banyak juga hari, minggu dan bulan di mana aku tidur di bantal bersendirian sambil mata memandang ke dinding dan siling atap.Tetapi aku tidak pernah kesunyian.Aku faham kenapa Janina, perempuan Melayu dari Tanjung Tokong berani mengiklankan diri untuk mencari jantan di kota London.Betina mencari jantan untuk merayakan nikmat seks. Keberahian seks adalah pemangkin utama perjalanan hidup manusia.Untuk aku hidup ini wajib diulami oleh petai, kerdas dan jering. Dan disulami oleh seks.Panggilan seks dan seruan seks dalam kota London tegak berdiri terpampang dan terkangkang.Iklan, buku, poster, wayang, kelab dan teater semuanya melaungkan keberahian seks.Warga kota diserang bertalu-talu dengan imej seks.Dalam bas, dalam kereta api, di atas jalan, seks menari-nari dan menggamit di hadapan mata.Iklan yang terpampang semua bertanya: “Bro… malam ini lu buat apa?”Malah aku sendiri pun mengambil bahagian untuk menjadi budak jahat menyebar keberahian seks.Aku diajar jadi budak jahat oleh Bobby anak muda Algeria yang bekerja di dapur Restoran Garuda. Ilmu ajaran Bobby ini tidak akan aku lupakan.Lewat malam, terutamanya di hujung minggu setelah restoran ditutup, Bobby dan aku akan duduk di kaki lima depan Restoran Garuda.Sebotol Bintang dalam tangan Bobby dan segelas air anggur merah dalam tangan aku.Kami memerhatikan madame, makcik, kakak dan adik yang lalu lalang di lebuh Shaftesbury Avenue.Mereka mungkin selesai makan malam, selesai menonton wayang atau teater.Sedang meleser menikmati London di waktu malam.Bila Bobby ternampak dua tiga minah cun yang berjalan, maka si Bobby ini akan melaungkan “Woit madam. How are you going to end up your night? Ha ha ha.” Bobby melaung dalam loghat Perancis.Aku kemudian ikut mengulangi ayat Bobby dengan kuat.Kemudian kami akan terbarai ketawa.Laungan kami tidak pernah mendapat jawapan.Untuk kami ini ayat romantik, lucu dan menganjing.Sebenarnya Bobby dan aku juga akan pulang kosong hanya bertemu bantal dan kain selimut yang sudah basi.“Macam mana date kamu dengan Christhoper Kelly? Jadi ke tak jadi?”Aku terus bertanya sebaik saja berjumpa Janina di kedai kopi Cina di Charing Cross Road.Aku mengangkat tangan memanggil amoi pelayan.Bila amoi sampai aku memesan kuih pau kacang merah dan kopi panas.Janina memesan air kacang soya panas.“Kau nak tahu ke?” Janina tersenyum. Senyuman memanjang hingga sampai ke telinga.Pada hemat aku ini tanda berjaya.“How was your night ended madame? Di rumah dia atau di tempat kamu?” Aku gelojoh nak tahu.“Cisss… tanyalah aku …. makan apa.” Janina membantah.“Ok… cerita.” Aku cuba sabar menanti.“Dia ok… cool… restoran Almalfi tu klasik… aku minta sup sayur dengan pizza cendawan … Kelly minta sup bawang dan risoto cendawan… garlic bread.”Janina menerangkan perkara yang aku tidak berminat untuk mendengar dan mengetahui.Apa yang aku nak tahu “score” atau “tak score”.Score ini istilah anak muda bila dapat tidur dengan awek.“Pizzanya best…. masak pakai dapur kayu.”“Woit… buka seluar dalam atau tidak? Aku tak nak dengar cerita pizza … cerita sup ekor.”Secara berseloroh aku mula menunjuk dah mula hilang sabar.“Kami dah jumpa dua kali… belum ada apa-apa lagi… hujung minggu aku ada satu lagi date.” Janina menerangkan.“Dengan yang mana? Ada gambar?”Amoi sampai membawa pesanan kami.“Ini spesial…. date spesial…single party … ada syarikat uruskan soiree dalam satu hotel yang ditempah khas… kena bayar kalau nak join ini…. hujung minggu ni…aku akan pergi.”Maklumat baru dari Janina.“Ini apa ni? Iklan dalam Time Out ke?”“Ini dari akhbar The Guardian.” Janina memberitahu.Bila aku dengar akhbar The Gurdian aku merasa lega.Kerana aku sendiri melanggan akhbar ini.Garis politiknya sosial demokrat, garis kiri liberal yang tidak radikal.Warga London ada membuat pantun tentang pembaca yang melanggan The Guardian ini:Lentil eating,Wine drinking,London living,Labour voting,Guardian reading.Kebanyakan pembaca The Guardian ini vegeterian, vegan, ramai tinggal di London dan rata-rata menjadi penyokong dan pengundi Parti Buruh.“Jadi semua yang datang nanti pembaca Guardian?” Aku meminta kepastian.Ketika ini baru aku sedar apa yang dilafazkan oleh Syed Husin pada aku tahun 1972 dahulu “London is a very lonely place”.Aku merasa agak terperanjat dan juga tersenyum apabila mendapat tahu tentang wujudnya syarikat yang menjalankan perniagaan untuk mempertemukan jantan dengan betina.Ini bukan perniagaan rumah merah seperti di Lorong Haji Taib. Pertemuan ini dianggap lebih sopan dan ada kelas.Aku terfikir dan bertanya kenapa dalam keramaian ini masih ada yang keseorangan.London sentiasa penuh dengan makhluk.Mereka berjalan berasak-asak di jalan raya atau duduk berhimpit-himpit sebelah menyebelah dalam tube.Sayangnya mereka tidak bertegur sapa untuk kenal mengenali.Badan berasak-asak raba meraba.Pergi tersepak pulang terlanggar.Tapi tidak pernah bertegur sapa. Kalau terlanggar hanya berkata “I’m sorry.” Tidak lebih.Awas! Jangan cuba menegur sosok yang tidak dikenali.Menegur sosok yang tidak dikenali dianggap perangai ganjil lagi salah.Dan mungkin dianggap gila. Silap-silap boleh ditangkap polis kerana mengganggu orang ramai.Aku ingat lagi emak dan abah aku datang melawat aku kali pertama musim panas tahun 1983, setelah 10 tahun aku menghilangkan diri.Ketika itu aku duduk di Wavre.Aku sambut emak dan abah aku di London.Kami menumpang rumah Yunus Ali di Stratford E17.Satu pagi ketika kami sekeluarga di stesen Stratford aku nampak ramai anak-anak muda Mat dan Minah Salleh.Minah Salleh memakai baju kurang kain yang menampakkan tubuh badan mereka untuk menyambut sang suria.Emak dan abah aku memerhatikan perangai jantan betina anak-anak Mat Salleh.Mereka kucup mengucup. Peluk memeluk. Cium bercium.Ada betina duduk atas riba jantan.Ada jantan duduk atas riba betina.Mereka bergonjeng gembira dalam perjalanan hendak masuk ke pusat kota London.“Sam…. budak-budak ni… dopan kito ni … dah kahwin ko bolum?”Soalan hakiki dari emak aku, seorang guru pencen.“Eehehe. Mak.. mak ooi… jangan jangan… di sini pekara-pekara macam ini orang tak tanya. Ini bukan hal kita.”Aku memberi jawapan ringkas.Tetapi dalam masa yang sama, aku faham apa yang menimbulkan soalan dah kahwin atau belum ini.Aku juga sedar apa yang sedang berlaku di hadapan mata Zaleha binti Sidek dan Rais bin Manaf satu yang menakjubkan.Aku rasa emak dan abah aku tidak pernah melihat orang bercium secara terbuka.Jauh sekali kucupan yang lama.Aku rasa mak aku bukan nak jaga tepi kain orang, tapi ada naluri ingin nak tahu apa yang berlaku di hadapan mata.Aku menggamit amoi pelayan.“Mungkin ada yang lain…. yang bukan pembaca Guardian.”Janina berkata dengan harapan “soiree” hujung minggu ini dia akan dapat bertemu jantan yang lebih ramai.“Pasang laaa jala betul-betul… jangan bawa jala koyak… semua ikan terlepas lari.”Aku ketawa memberi kata-kata metafora akhir untuk petang itu.Amoi pelayan datang. Aku membayar bil dan kami terus beredar. Aku menapak pulang ke tempat kerja.Ketika menapak pulang aku terfikir dan memahami pengalaman Janina ini.Janina bukan pencari ONS (one night stand) hanya satu malam di ranjang. Aku yakin kawan aku Janina sedang mencari LTR (long terms relationship). Mencari bakal teman hidup.Janina bukan macam aku. Aku lain. Aku ini binatang jalang, dari kumpulan terbuang. Setiap kali aku ternampak minah cun, aku akan memasang jala.Pernah di satu musim panas ketika London dipenuhi oleh pelancong dari seluruh dunia, dua pelancong Amerika datang ke Restoran Garuda.Seorang Minah Salleh dan seorang Minah Jepun warga Amerika Syarikat dari San Francisco.Aku rasa umur mereka baru nak masuk 30-an.Masih cun, bergetah dan mengancam.Entah dari kitab mana aku pernah terbaca cara-cara mengayat perempuan.Rukun pertama yang wajib dipatuhi jika ingin berjaya mengayat perempuan, jangan sesekali tanya umur mereka.Pandang tubuh badan dan agak-agak sahaja umur si minah itu.Mengikut ajaran kitab ini, bab umur ini amat sensitif untuk perempuan.Malam itu ketika menghidangkan makanan ke meja pelancong Amerika ini kejantanan aku tergoda.Mungkin kerana aku banyak makan sotong menjadikan testosteron aku melimpah.Aku tak tahu kenapa Minah Jepun menjadi tarikan.Mungkin Minah Salleh berambut “blonde” tidak menggelorakan testosteron aku.Mungkin dah selalu minum Earl Grey, English Tea maka aku nak bertukar selera merasa Green Tea dari Jepun.“Where you people staying?” Aku bertanya sambil memberi senyuman.“Near Russell Square…lodging house.”“That’s near SOAS, University of London… I’m a member of their library…. not far from here.”Aku mula menjual diri. Aku sengaja mengumumkan bahawa aku juga kaki baca buku.School of Oriental and African Studies (SOAS) ini aku tahu.Memang benar aku menjadi ahli perpustakaan SOAS.Ini kerana di London hanya perpustakaan SOAS yang melanggan majalah mingguan ERA yang terbit di Kuala Lumpur.Majalah Era dikendalikan oleh sasterawan Baha Zain.Aku pula menjadi penyumbang tulisan dari Eropah.Esoknya ketika masa rehat aku pergi mencari rumah tumpangan di Russell Square.Dua Minah Amerika tak ada di bilik. Aku tinggalkan nota kecil dan mempelawa mereka datang sekali lagi ke Restoran Garuda.Ha Ha Ha. Malam itu jala aku terlekat. Minah Jepun, Ichika datang bersendirian.“Where is your partner?” Aku bertanya dengan penuh kesyukuran.“She need a rest.. too tired tonight.”Ini jawapan yang aku tafsirkan sebagai “kerdas muda yang tersedia untuk dijadikan ulam.”Setelah Restoran Garuda ditutup aku dan Ichika menapak ke Madam Jojo di Soho untuk mendengar muzik.Air anggur melimpahkan lagi testosteron aku.Bukan muzik yang aku dengar, tapi tangan aku merayap merayau mencari butang seluar Levis 501.Akhirnya kami mengambil teksi dan pulang ke 44, New Mill House, Bromley-by-Bow.Malam itu bukan Jepun melanggar Tanah Melayu tapi Tanah Melayu melanggar Jepun.Esoknya aku lepas minum pagi aku hantar Ichika ke stesen kereta api bawah tanah Bronmley-by-Bow.“Bye bye…. see you when I see you.”Satu kucupan untuk selamat jalan. Nasib baik Cikgu Zaleha dan Rais Manaf tidak ada di stesen.Inilah dinamakan ONS, “one night stand”.Tidak ada dakwa-dakwi.Tak ada janji-janji.Inilah pertemuan jantan mencari betina dan betina mencari jantan.


Sorry.


30 konsesi lebuh raya setuju beri tol percuma sempena PRU15

Perdana Menteri Ismail Sabri Yaakob hari ini berkata 30 syarikat konsesi lebuh raya telah menyatakan persetujuan untuk memberi tol percuma pada 18 dan 19 November sempena Pilihan Raya Umum ke-15 (PRU15).
Menurut Ismail, kadar tol percuma selama dua hari sempena PRU15 itu adalah bagi memudahkan pengundi pulang ke kampung halaman untuk mengundi.
“Tol percuma tersebut akan bermula dari pukul 12.01 tengah malam 18 November (Jumaat) hingga 11.59 malam pada hari Sabtu, 19 November melibatkan semua kenderaan jenis persendirian, kelas 1 sahaja dianggarkan sekitar 90% dari jumlah keseluruhan kenderaan di lebuh raya,” katanya pada Majlis Pecah Tanah Wisma Kongres Kesatuan Pekerja-Pekerja Di Dalam Perkhidmatan Awam (Cuepacs) Putrajaya hari ini.
Ismail berkata kerajaan turut bersetuju tarikh pembayaran gaji untuk penjawat awam bagi November 2022 diawalkan pada 17 November dan untuk pesara pula, bayaran pencen diawalkan pada 14 November.
“Ini diharapkan dapat meringankan beban kos penjawat awam yang ingin pulang ke kampung halaman bagi menunaikan tanggungjawab sebagai pengundi,” katanya.
Dalam pada itu, Ismail turut memberi jaminan sekiranya kerajaan pimpinannya diberi mandat semula selepas PRU15, kesemua pengumuman yang terkandung dalam Bajet 2023 akan dilaksanakan.
Antara lain, katanya, adalah kadar maksimum gantian cuti rehat (GCR) yang boleh dikumpulkan bagi tujuan award wang tunai dinaikkan daripada 160 kepada 180 hari, dan kebenaran penebusan awal gantian cuti rehat (GCR) sehingga 50% akan dinaikkan sehingga maksimum 90 hari.
Ia juga termasuk kenaikan Gaji Tambahan Khas 2023 sebanyak RM100 kepada semua penjawat awam Gred 11 hingga 56, Bantuan Khas Kewangan kepada 1.3 juta penjawat awam gred 56 ke bawah sebanyak RM700 dan 1.0 juta pesara kerajaan sebanyak RM350, serta Bantuan Khas Kewangan Aidilfitri 2023 dinaikkan kepada RM600 serta dibayar pada Mac 2023.
Suruhanjaya Pilihan Raya (SPR) menetapkan 19 November ini sebagai hari pengundian, manakala esok ialah hari pengundian awal.


‘Halalkan’ pendatang haram bekerja idea bodoh, kata menteri

Idea untuk menghalalkan pendatang tanpa izin sebagai tenaga kerja boleh membawa kesan yang tidak diingini kepada tenaga kerja negara, kata Menteri Sumber Manusia M Saravanan.Ahli Parlimen Tapah itu berkata tindakan terbaik sebenarnya ialah menghantar pulang tanpa izin itu ke negara asal mereka jadi tidak timbul masalah terutama membabitkan tenaga kerja negara.“Ia adalah idea ‘bodoh’ untuk membenarkan (mereka bekerja) sedangkan mereka masuk secara haram ke negara anda, mereka mesti dihantar pulang dan bukan menghalalkan mereka, jika pendatang haram datang ke negara anda dan mereka dihalalkan bermakna kita akan mempunyai lebih ramai pendatang tanpa izin ke negara ini.“Kita tidak sepatutnya melakukan apa-apa yang menggalakkan pendatang tanpa izin datang ke negara kita,” katanya pada sidang media selepas melancarkan forum kebangsaan bertajuk “Penghijrahan Modal Insan dan Kesannya Terhadap Sabah” hari ini.Turut hadir Pengerusi Lembaga Pengarah HRD Corp Jamil Salleh.Sementara itu, Saravanan menyuarakan kebimbangannya berhubung penghijrahan terutama melibatkan golongan muda dari Sabah ke negeri lain dalam usaha mencari peluang ekonomi yang lebih baik.Beliau berkata pada tahun 2020 sahaja, seramai 45,900 orang dari Sabah berhijrah dari negeri ini.“Kementerian komited untuk bekerjasama dengan semua pihak di Sabah untuk membangun dan melaksanakan dasar yang boleh menarik pelaburan bernilai tinggi dan mewujudkan peluang baru untuk bakat mahir dan pekerja berpengetahuan di negeri ini.“Kementerian akan terus memperkenalkan inisiatif yang dapat membantu rakyat Sabah untuk meningkatkan kemahiran, latihan semula, kemahiran silang dan pelbagai kemahiran melalui agensi kami HRD Corp.“Ini akan dilengkapkan dengan program yang dilaksanakan oleh Pertubuhan Keselamatan Sosial, Perbadanan Tabung Pembangunan Kemahiran dan TalentCorp,” katanya.


Gempa bumi sederhana landa Sumatera, Indonesia

Satu gempa bumi sederhana berukuran 5.3 pada skala Richter berlaku di selatan Sumatera, Indonesia pada 12.02 pagi ini.Jabatan Meteorologi Malaysia dalam satu kenyataan memaklumkan gempa itu berlaku pada kedudukan 99 kilometer selatan Bengkulu, Indonesia dengan kedalaman 45 kilometer.Bagaimanapun, gempa berkenaan tidak membawa ancaman tsunami kepada Malaysia, menurut kenyataan itu.


Kadar pengangguran Filipina kembali ke tahap sebelum pandemik

Kadar pengangguran di Filipina berkurangan kepada 2.24 juta atau 4.5% pada Oktober, menurut Penguasa Perangkaan Filipina (PSA) pada Rabu.
"Kami sudah kembali ke tahap 2019. Kali terakhir kami mengalami tahap ini pada Oktober 2019 dengan kadar pengangguran 4.5%," kata Xinhua memetik ketua PSA Dennis Mapa pada sidang akhbar.
Mapa berkata jumlah pengangguran pada Oktober menyusut sebanyak 1.26 juta daripada 3.5 juta yang dilaporkan pada bulan sama 2021, menurun 256,000 berbanding 2.5 juta penganggur pada September tahun ini.
Setiausaha Perancangan Sosioekonomi Arsenio Balisacan berkata Filipina terus mengekalkan pasaran buruh yang kukuh, menjurus ke arah pemulihan ekonomi selepas pandemik Covid-19.
Balisacan berkata majoriti pertambahan pekerjaan disumbangkan oleh sektor perkhidmatan dan industri.


CAP kesal pencemaran Sungai Masai masih berterusan

Persatuan Pengguna Pulau Pinang (CAP) menggesa Jabatan Alam Sekitar (JAS) Johor mendedahkan segera hasil siasatan kepada orang ramai punca sebenar berlakunya pencemaran Sungai Masai di Pasir Gudang.CAP berpendapat masyarakat umum khususnya penduduk tempatan perlu mengetahui apakah tindakan undang-undang yang diambil ke atas pihak yang menyebabkan sungai berkenaan teruk tercemar.Kejadian terbaru empat hari lalu telah menyebabkan air Sunga Masai tercemar oleh sisa buangan berwarna putih serta berbau busuk dan mengancam kehidupan 250 nelayan pantai termasuk pokok bakau di kawasan itu.CAP kesal walaupun masalah tersebut sudah berlarutan sejak lebih 10 tahun yang lalu dan banyak aduan telah dikemukakan oleh penduduk-penduduk yang terlibat kepada pihak berkenaan namun hingga sekarang tidak ada tindakan berkesan yang diambil.Selain menjejaskan kualiti air sungai tersebut, pencemaran bahan buangan ini juga boleh mengancam kesihatan manusia, hidupan di dalam sungai dan laut berhampiran dan mata pencarian nelayan-nelayan di sini.Sehubungan itu CAP meminta Jabatan Perikanan menjalankan siasatan kesan pencemaran ini ke atas hidupan laut dan sumber pendapatan nelayan yang terjejas termasuk jumlah kerugian yang dialami mereka.Pampasan atau bantuan yang setimpal harus disalurkan kepada golongan ini bagi meringankan beban kehidupan menyara keluarga dan dapat meneruskan aktiviti tangkapan seperti biasa pada masa akan datang.CAP berharap JAS dan pihak berkuasa tempatan (PBT) melakukan pemantauan secara berterusan di kawasan ini tanpa menunggu ketika atau selepas kejadian pencemaran berlaku. Ini kerana banyak sungai sekitar Pasir Gudang sejak sekian lama terdedah kepada ancaman tersebut.CAP meminta JAS menguatkuasakan Akta Kualiti Alam Sekeliling 1974 dengan tegas dan mengenakan hukuman berat keatas pihak yang didapati bersalah melakukan pencemaran tersebut agar kejadian itu tidak berulang pada masa akan datang.Mohideen Abdul Kader adalah presiden Persatuan Pengguna-Pengguna Pulau Pinang (CAP).


Lonjakan harga minyak beri kesan minimum terhadap Malaysia

Pakar ekonomi berpandangan peningkatan harga minyak mentah Brent sehingga AS$100 setong pada Khamis, tertinggi sejak lapan tahun ekoran serangan Rusia ke atas Ukraine tidak memberi kesan besar terhadap Malaysia.Kebimbangan mengenai kesan kenaikan harga minyak itu mula disuarakan selepas ia dilihat sebagai bayangan terhadap situasi ekonomi global dan peningkatan inflasi.Selain itu, ia juga dilihat mungkin mengganggu rantaian bekalan ketika konflik di Eropah semakin memuncak susulan “operasi ketenteraan khas” Presiden Rusia Vladimir Putin terhadap Ukraine.Bagaimanapun, pakar ekonomi Geoffrey Williams berkata tidak mungkin harga minyak akan kekal pada paras harga sekarang.“Mungkin ada hasil tambahan sekitar RM1 bilion sebulan secara purata sejak April 2020, namun ia digunakan sebagai subsidi dan dihabiskan bagi membiayai kos Covid-19, jadi kita tidak melihat terlalu banyak manfaat daripadanya.“Malaysia bernasib baik kerana mempunyai penampan,” kata professor dari Univeriti Sains dan Teknologi Malaysia (MUST) itu kepada MalaysiaNow.“Tanpa royalti minyak untuk kerajaan, kesannya amat teruk.”Williams merujuk kenaikan harga minyak dari AS$20 setong dua tahun lalu ke paras sekarang.Beliau turut memetik anggaran Pejabat Penyelidikan Makroekonomi Asean+3, mengatakan setiap kenaikan sebanyak AS$1 pada harga minyak akan menambah RM646 juta kepada keluaran dalam negara kasar (KDNK) Malaysia dan RM339 juta kepada hasil kerajaan.Secara keseluruhan, lonjakan harga sebanyak AS$75 dari April 2020 hingga sekarang mungkin menambah RM48.5 bilion kepada KDNK dan RM25.4 bilion kepada hasil kerajaan dalam tempoh 22 bulan.Kerajaan juga ketika ini memberikan subsidi bagi petrol RON95 dan diesel.Setakat minggu ini, harga runcit RON95 dan diesel masing-masing berada pada RM2.05 dan RM2.15 seliter.Harga pasaran bagi komoditi itu dicerminkan pada harga RON97 yang tidak bersubsidi, di mana harganya kini berada pada RM3.29 seliter.Menurut UOB Research, kos subsidi bahan api boleh meningkat kepada RM18.6 bilion jika harga minyak mentah Brent secara purata berada pada paras harga AS$90 tahun ini.Ketua ekonomi Bank Islam Mohd Afzanizam berkata gambaran besar yang berlaku ketika ini ialah ketegangan yang memuncah di Eropah Timur, di mana ia boleh mengakibatkan ketidaktentuan dalam pasaran kewangan.“Bursa semestinya negatif kerana pasaran saham tidak menggemari ketidakpastian,” katanya.“Isu utama sekarang adalah potensi untuk perang berlaku, dan jika ya, siapakah kuasa-kuasa besar yang terlibat dan berapa lama tempoh konfrontasi itu berlaku.”Sementara itu, Williams berkata walaupun harga minyak yang lebih tinggi boleh menyebabkan inflasi, kesan ini sebahagian besarnya berlalu kerana lonjakan besar dalam harga minyak sudah di belakang.“Harga minyak yang lebih tinggi akan memberikan kesan inflasi utama namun memandangkan kita berada pada tahap kemuncak, kesan ini tidak akan mengulangi inflasi tinggi yang kita lihat pada 2021. Inflasi tanpa minyak dan inflasi teras akan rendah dan stabil pada 2022.“Bahkan, pada Januari 2022, inflasi utama turun kepada 2.3% daripada 3.2% pada Disember 2021,” katanya.Adilah Zafirah dari IRIS Institute memberi amaran mengenai harga input yang lebih tinggi merentasi beberapa sektor ekonomi yang boleh menyebabkan kenaikan harga barang.“Kenaikan harga bijirin akan meningkatkan kos bagi makanan ayam, dan seterusnya akan meningkatkan kos ternakan. Ini sudah tentu akan menambah beban rakyat,” kata Adilah.Rusia ialah pengeksport bijirin terbesar di dunia manakala eksport jagung dari Ukraine merangkumi 16% daripada pasaran global.Dalam pada itu, negara-negara di rantau Asia Pasifik pula sedang bersiap sedia untuk menghadapi kenaikan harga komoditi dan kekurangan bekalan minyak, gas dan besi.Adilah berkata kenaikan harga minyak juga seterusnya akan meningkatkan nilai ringgit dan menjejaskan eksport.Namun, Williams berkata kesan ketidaktentuan kadar tukaran mata wang terhadap perdagangan adalah tidak banyak, malahan beliau menambah perdagangan sebenarnya semakin meningkat dan menjadi pemacu utama pertumbuhan ekonomi.Berhubung kesan terhadap Malaysia ekoran sekatan yang dikenakan ke atas Rusia, beliau berkata dua faktor perlu diambil kira.“Pertama, jika konflik meningkat dan merosakkan perdagangan global dan pemulihan ekonomi – maka ini akan menghalang pertumbuhan di Malaysia,” katanya.“Kedua, jika sekatan itu terus dilanjutkan dan menjejaskan institusi kewangan Malaysia.”Sekiranya senario kedua terjadi, beliau berkata, tindak balas terhadap perkara itu perlu dilakukan.“Namun, pendedahan secara langsung agak terhad dalam realiti,” tambahnya.Malaysia ialah pengeksport petroleum dan pengeluar minyak utama di rantau Asia Pasifik, ia mengeksport lebih dari RM53 bilion petroleum pada 2020Pada 2019, Malaysia berkata rizab gasnya dijangka habis menjelang 2029.


Mahkamah Rayuan melepas, membebaskan Sam Ke Ting dalam kes basikal lajak

Mahkamah Rayuan hari ini melepas dan membebaskan kerani Sam Ke Ting daripada tuduhan memandu secara melulu sehingga menyebabkan kematian lapan remaja yang menunggang basikal lajak pada 2017.
Panel tiga hakim diketuai Hadhariah Syed Ismail yang bersidang bersama Hashim Hamzah dan Azman Abdullah membuat keputusan secara sebulat suara sekali gus mengenepikan hukuman penjara enam tahun dan denda RM6,000 oleh Mahkamah Tinggi terhadap Sam.
Sam pada mulanya dilepas dan dibebaskan tanpa dipanggil untuk membela diri oleh Mahkamah Majistret Johor Bahru pada 18 November 2019.
Bagaimanapun, pada 18 Februari 2021, hakim Mahkamah Tinggi Shahnaz Sulaiman membenarkan rayuan pihak pendakwaan dan menyerahkan semula kes itu ke Mahkamah Majistret untuk Sam membela diri atas pertuduhan memandu secara melulu.
Pada 10 Oktober 2021, Mahkamah Majistret melepas dan membebaskan Sam pada akhir kes pembelaan, selepas itu pihak pendakwaan merayu ke Mahkamah Tinggi.
Pada 13 April tahun lepas, hakim Mahkamah Tinggi Abu Bakar Katar membenarkan rayuan pihak pendakwaan dan mensabitkan Sam atas kesalahan memandu secara melulu.
Abu Bakar menjatuhkan hukuman penjara enam tahun dan denda RM6,000.
Sam diberi penangguhan daripada menjalani hukuman penjara dan denda, serta dibebaskan dengan ikat jamin sementara menunggu keputusan rayuannya di Mahkamah Rayuan.


Pengeluaran getah asli susut 20% pada April 2020

Pengeluaran getah asli (NR) Malaysia merosot 20% kepada 22,498 tan pada April 2022 berbanding 28,106 tan pada Mac, menurut Jabatan Perangkaan Malaysia (DOSM).DOSM dalam kenyataan hari ini berkata pengeluaran NR berkurangan sebanyak 2.2% tahun ke tahun berbanding 23,013 tan pada April 2021.Ketua Perangkawan Mohd Uzir Mahidin berkata pengeluaran komoditi itu pada April 2022 disumbangkan terutamanya oleh sektor pekebun kecil (88.1%) berbanding sektor estet (11.9%).Jumlah stok NR pada April 2022 menurun sebanyak 4.1% kepada 297,673 tan berbanding 310,433 tan pada Mac 2022, katanya.“Kilang pemproses getah menyumbang stok akhir sebanyak 92.5%, diikuti kilang pengguna getah (7.4%) dan estet getah (0.1%),” katanya.Sementara itu, Uzir berkata eksport NR Malaysia berjumlah 58,755 tan pada April 2022, meningkat 10.2% berbanding 53,328 tan pada Mac 2022.“China terus kekal sebagai destinasi utama untuk eksport NR iaitu berjumlah 39.7% daripada jumlah keseluruhan eksport pada April 2022, diikuti Amerika Syarikat (11.3%), Finland (4.5%), Mesir (3.2%) dan Iran (2.5%),” katanya.Prestasi eksport disumbangkan oleh produk berasaskan NR seperti sarung tangan getah, tayar, tiub, benang getah dan kondom.Beliau berkata produk sarung tangan getah merupakan eksport utama dengan nilai sebanyak RM2.2 bilion pada April 2022, meningkat 8.6% berbanding RM2.0 bilion pada Mac 2022.Uzir berkata sentimen penurunan pasaran getah disumbangkan oleh kerugian di pasaran hadapan getah serantau di tengah-tengah kebimbangan situasi lembab akibat sekatan ketat Covid-19 di China, konflik Rusia-Ukraine yang berpanjangan, kekurangan cip di peringkat global yang berterusan serta tekanan inflasi seperti dihuraikan dalam Malaysian Rubber Board Digest yang diterbitkan pada April 2022.


Apakah transaksi tunai masih penting di era digital?

Di sebuah kedai di pusat beli-belah utama di Kuala Lumpur, papan tanda di kaunter memberitahu pelanggan bahawa pembayaran digital lebih diutamakan.
Walaupun wang tunai masih diterima, bayaran mesti dibuat dalam jumlah yang tepat.
Menurut pekerja kedai, mereka tidak mempunyai duit baki untuk dipulangkan kepada pelanggan.
Sementara itu, di kawasan parkir kenderaannya pula hanya transaksi digital digunakan.
Situasi sedemikian bukan perkara baru di Lembah Klang atau di mana-mana tempat di negara ini, kerana transaksi digital terus mendapat tempatnya selepas pandemik Covid-19 melanda dunia.
Dengan peningkatan kadar pembayaran secara digital sehingga ia menjadi sebahagian daripada norma baru dalam negara, secara tidak langsung ia turut menimbulkan persoalan apakah wang tunai masih penting dalam transaksi urusniaga atau kehidupan seharian.
Bercakap kepada MalaysiaNow, peguam Derek Fernandez berkata pihak kedai tidak boleh menolak sepenuhnya pembayaran secara tunai.
“Wang tunai kita adalah sebahagian daripada kedaulatan negara,” katanya.
“Wang tunai tidak boleh ditolak (sebagai cara transaksi), sama juga seperti satu kedai di Malaysia tidak boleh memberitahu pelanggan bahawa ia tidak menerima ringgit, hanya dolar AS."
Selain dari sudut undang-undang, terdapat juga kebimbangan trend untuk sepenuhnya menggunakan sistem digital dalam transaksi urus niaga akan mengurangkan keberkesanan wang tunai sebagai medium pertukaran.
Namun, bagi seorang pegawai bank terkemuka, peralihan cara pembayaran ke arah digital tidak dapat dielakkan.
Ketua Eksekutif Asian Institute of Chartered Bankers Edward Ling turut mempersoalkan persepsi bahawa peralihan tersebut akan menjejaskan kekuatan wang tunai.
“Tiada seorang pun daripada kita boleh menafikan betapa cepatnya sesuatu boleh berubah dan berkembang,” katanya dan memberi contoh sistem barter yang akhirnya digantikan dengan penggunaan emas dan perak dan akhirnya, sistem wang tunai.
Bagaimanapun, beliau berkata adalah salah di sisi undang-undang untuk seseorang enggan menerima bayaran tunai.
"Namun dari sudut kemudahan, ia memang baik,” tambahnya.
Sebagai pelengkap
Satu lagi persoalan yang timbul apakah sistem pembayaran hanya perlu dilihat dalam bentuk binari semata-mata, iaitu sama ada secara tunai atau tanpa sebarang tunai.
Bagi Fernandez, kedua-dua kaedah itu harus dilihat sebagai pelengkap antara satu sama lain dan tidak bertentangan.
Kedua-dua cara transaksi mempunyai kebaikan dan keburukannya yang tersendiri.

 Menurut Fernandez, apabila melibatkan pembayaran tunai, tiada data terlibat dalam urus niaga yang boleh disalah guna dalam penipuan.
Bagaimanapun, katanya, Malaysia mungkin masih tidak bersedia untuk beralih kepada masyarakat tanpa tunai sepenuhnya.
Beliau berkata langkah sedemikian akan menyebabkan negara lebih terdedah dengan ancaman penggodaman dan pencurian data.
"Negara musuh atau penjenayah yang pandai dari segi teknologi boleh lumpuhkan sistem kewangan kita dan runtuhkan ekonomi jika kita guna sistem tanpa tunai ini sepenuhnya,” katanya.
Dari sudut logistik pula, penjenayah lebih mudah menyembunyikan identiti mereka dan menggodam akaun dalam talian berbanding memecah masuk bilik kebal bank atau rumah.
"Peningkatan jenayah dan penipuan siber ketika ini namun hanya beberapa pendakwaan sahaja berjaya dibuat membuktikan perkara ini,” katanya.
Namun begitu, pembayaran secara digital mempunyai kelebihan dari sudut kepantasan dan kemudahannya berbanding transaksi tunai.
"Semuanya berkait dengan soal keseimbangan dalam meminimumkan risiko," kata Fernandez.
"Pembayaran digital boleh digalakkan jika seseorang bersedia menerima kelemahannya, namun perkara ini tidak boleh dilaksanakan secara paksa."
Namun akhirnya, kata Fernandez, ia adalah isu kedaulatan negara.
"Sehingga kita sudah bangunkan teknologi sendiri untuk memudahkan pembayaran tanpa tunai yang selamat dan terjamin, kita tak boleh membiarkan masa depan negara bergantung semata-mata dengan perisian atau kelengkapan yang dibangunkan oleh negara asing yang mempunyai kepentingan geopolitik."
Ling juga bersetuju bahawa wang tunai tidak akan hilang secara tiba-tiba.
Namun katanya, lambat laun persekitaran tanpa tunai mungkin tidak dapat dielakkan.
"Tiada siapa yang 100% bersedia," katanya.
“Namun adakah kita perlu melakukannya? Ya."


Alumni CBN sampaikan penghargaan

Selepas berhempas pulas berusaha menyelamatkan SMK Convent Bukit Nanas (CBN) daripada dirobohkan, komuniti sekolah dan pemegang taruhnya kini boleh menarik nafas lega susulan pengumuman kerajaan untuk melanjutkan tempoh pegangan pajakan tapak sekolah itu yang akan tamat 6 September ini, bagi tempoh sehingga 60 tahun.Timbalan Presiden Alumni CBN Junaidah Ishak dalam menyampaikan ucapan penghargaan tidak terhingga terhadap sokongan ramai sehingga berjaya menarik perhatian kerajaan, berkata beliau menganggap ia sebagai hadiah cukup bermakna daripada kerajaan.“Penat lelah kami (Alumni CBN) yang bekerja keras, terutama sejak tiga hari lepas, akhirnya membuahkan kejayaan. Kami benar-benar hargai sokongan yang diterima dari pihak media – TV, radio dan portal berita dalam talian. Petisyen #saveconventbukitnanas mendapat tanda tangan hampir 70,000 individu, ia bagaikan kempen seluruh negara.“Kami harap langkah penyenaraiannya sebagai tapak warisan akan berjalan lancar, dan CBN akan dapat terus mengekalkan nilai-nilai etosnya dan terus melahirkan wanita yang luar biasa untuk pembangunan negara kita di tahun-tahun akan datang,” katanya kepada Bernama semalam.Terdahulu Pejabat Perdana Menteri dalam satu kenyataan semalam memaklumkan bahawa, persetujuan lanjutan tempoh itu dibuat setelah meneliti dan mengambil kira kepentingan sumbangan SMK Convent Bukit Nanas, kepada pendidikan negara sejak 1899.“Kebenaran ini diberikan khusus untuk tujuan pendidikan sahaja. Semoga dengan keputusan ini, SMK Convent Bukit Nanas akan terus melakar kejayaan sebagai Sekolah Kluster Kecemerlangan, dalam melahirkan modal insan negara yang berkualiti tinggi,” menurut kenyataan itu.Menurut kenyataan itu Ketua Setiausaha Negara Mohd Zuki Ali bersama Pengarah Tanah dan Galian Wilayah Persekutuan Muhammad Yasir Yahya, mengadakan pertemuan dengan Lady Superior of the Society of Saint Maur Sr Theresa Chua Siu Yan, yang mewakili Lembaga Pengelola SMK Convent Bukit Nanas dan kedua-dua pihak bersetuju dengan cadangan penyelesaian yang dibincangkan.Terdahulu Pejabat Perdana Menteri dalam satu kenyataan semalam memaklumkan bahawa, persetujuan lanjutan tempoh itu dibuat setelah meneliti dan mengambil kira kepentingan sumbangan SMK Convent Bukit Nanas, kepada pendidikan negara sejak 1899.Berita mengenai sekolah itu mendapat perhatian ramai sejak Isnin selepas Mahkamah Tinggi di sini memberi kebenaran kepada Lady Superior of Saint Maur (yang menguruskan sekolah) untuk memulakan permohonan semakan kehakiman bagi mencabar ketetapan berkaitan tempoh pajakan tanah tidak diperbaharui.Hakim Noorin Badaruddin memberi kebenaran itu bagi membolehkan hujahan penuh semakan kehakiman didengar, dan menetapkan tarikh 4 Mei bagi mahkamah mendengar permohonan pengantungan inter-parte (antara pihak).


Anwar cadang badan bebas siasat aduan, salah laku badan penguatkuasaan

Perdana Menteri Anwar Ibrahim meminta peguam negara untuk mengkaji semula cadangan agar diwujudkan badan bebas dalam mengambil tindakan dan menyiasat semua aduan, tuduhan dan salah laku membabitkan semua badan penguatkuasaan.
Beliau berkata ini bagi memastikan badan penguatkuasaan yang terlibat dalam kes salah laku tidak menyiasat sendiri secara dalaman mana-mana kes atau aduan diterima membabitkan pegawai atau anggota mereka.
Perdana Menteri berkata ini melibatkan badan penguatkuasaan seperti Polis Diraja Malaysia (PDRM), Jabatan Kastam Diraja Malaysia, Jabatan Imigresen dan Suruhanjaya Pencegahan Rasuah Malaysia (SPRM).
“Saya telah minta peguam negara kaji semula cadangan awal supaya ada mekanisme untuk semua badan penguatkuasaan kalau ada pertuduhan khas terhadap pegawai SPRM, Imigresen, polis, kastam, maka ada badan bebas, (mungkin) dalam bentuk suruhanjaya, belum pasti.
“Sudah ada arahan kepada peguam negara untuk kemuka cadangan supaya badan penguat kuasa ini tidak menyiasat sendiri, tapi ada badan lain yang bebas menyiasat, perkara ini saya rasa tidak begitu sukar kerana ada cadangan awal,” katanya.
Beliau berkata demikian pada Waktu Pertanyaan-Pertanyaan Menteri di Dewan Rakyat, hari ini bagi menjawab soalan tambahan Gobind Singh Deo (PH-Damansara) berhubung langkah kerajaan dalam memastikan siasatan dibuat terhadap pegawai agensi penguatkuasaan seperti SPRM, dibuat secara bebas.
Anwar berkata cadangan penubuhan badan bebas berkenaan ketika ini dilihat wajar kerana ia lebih menyeluruh dan boleh mengambil tindakan terhadap semua aduan membabitkan badan penguatkuasaan.
“Bila timbul isu Suruhanjaya Bebas Aduan dan Salah Laku Polis (IPCMC) yang dipertikai polis ialah mengapa dituju khusus untuk mereka padahal permasalahan itu harus melibatkan semua agensi penguatkuasaan,” katanya.
Dalam pada itu menjawab soalan asal Mas Ermieyati Samsudin (PN-Masjid Tanah), Anwar berkata undang-undang sedia ada menjamin kebebasan SPRM dalam menjalankan siasatan dan tidak tertakluk di bawah arahan Perdana Menteri.
“Sebab itu, bila saya ambil alih saya memilih untuk tidak menukar Ketua Pesuruhjaya SPRM yang dilantik Pagoh untuk tidak menimbulkan persepsi bahawa seorang Perdana Menteri akan melantik seorang ketua SPRM yang baharu, sebab itu saya kekalkan,” katanya.
Terdahulu Mas Ermieyati meminta Perdana Menteri menyatakan kesediaan kerajaan melaksanakan syor daripada Transparency International Malaysia (TI-M) supaya SPRM diletakkan di bawah bidang kuasa Parlimen dan bukan lagi di bawah Jabatan Perdana Menteri bagi memastikan proses semak dan imbang lebih telus.
Anwar berkata beliau tidak mempunyai masalah untuk mempertimbangkan syor TI-M tersebut, namun penelitian terhadap syor itu mesti dibuat secara menyeluruh dari semua aspek dan melibatkan semua pihak.
“Kita juga tentulah sebaik ada perkembangan syor ini harus dikemukakan kepada Jawatankuasa Pilihan Khas Parlimen untuk meneliti supaya keupayaan SPRM akan dapat ditingkatkan dan tidak ada kekangan dan campur tangan yang dibimbangi akan menjejaskan usaha pelaksanaan membanteras rasuah,” katanya.
Katanya untuk memperkukuh kedudukan, SPRM dipantau lima badan pemantau bebas iaitu Jawatankuasa Khas Mengenai Rasuah (JKMR), Lembaga Penasihat Pencegahan Rasuah (LPPR), Jawatankuasa Aduan (JKA), Panel Penilaian Operasi (PPO), Panel Perundingan dan Pencegahan Rasuah (PPPR).
Menjawab soalan tambahan Sim Tze Tzin (PH-Bayan Baru) sama ada Perdana Menteri ingin meneruskan cadangan berhubung akta pendanaan politik, Anwar berkata, perkara itu masih di peringkat menteri bertanggungjawab.


5 projek infrastruktur bekalan air luar bandar siap dibina di Sarawak

Lima projek infrastruktur bekalan air di luar bandar siap dibina bagi Sarawak di bawah Rancangan Malaysia Ke-11 (RMK-11) sejak dari tahun 2016 hingga 2020, kata Menteri Pembangunan Luar Bandar Abd Latiff Ahmad.Beliau berkata, lima projek dalam pembinaan dan tiada perolehan serta satu projek masih pada peringkat reka bentuk manakala empat projek lagi sedang melantik perunding.Katanya, daripada 15 jumlah keseluruhan projek, enam daripadanya dibina di Hulu Rajang dengan tiga projek pada tahun 2016 dan di Hulu Rajang, terdapat empat projek dalam pembinaan manakala sebuah projek berjaya disiapkan.“Untuk Sarawak, 40 projek akan dilaksanakan dengan kos berjumlah RM2.4 bilion.“Daripada 40 projek tersebut, 11 sudah siap, 13 dalam peringkat pelaksanaan dan 16 dalam reka bentuk sementara jalan luar bandar di Hulu Rajang,” katanya di Dewan Rakyat hari ini.Tambahnya pada 2017, projek naik taraf jalan ke lot pertanian Pakun, Sungai Asap di Sarawak dalam reka bentuk projek berjumlah RM9 juta.Beliau menjawab soalan, Wilson Ugak Anak Kumbong (GPS-Hulu Rajang) tentang status projek-projek infrastruktur luar bandar di bawah kementerian iaitu projek-projek jalan luar bandar, bekalan elektrik dan bekalan air khususnya di kawasan Parlimen Hulu Rajang dan amnya di negeri Sarawak.Menjawab soalan tambahan Wilson yang memohon agar jaringan jalan raya ke daerah Bukit Mabung sejauh 70 kilometer dalam dilaksanakan dalam senarai RMK-12, Latiff memberitahu perkara itu menjadi keprihatinan kerajaan dan akan cuba memastikan agar permohonan tersebut dalam dilaksanakan di negeri Sarawak.“Yang sudah dan sedang dibuat kerajaan Pusat dan Perikatan Nasional (PN) dengan Sarawak. PN ada jawatankuasa tertinggi yang dipengerusikan oleh menteri pusat untuk memastikan kita ada jawatankuasa kerja dan jawatankuasa teknikal di mana semua menteri-menteri di peringkat Sarawak hadir selain dihadiri oleh semua ketua-ketua jabatan peringkat pusat.“Saya yakin kerjasama ini kita pastikan segala perkara tidak dapat diselesaikan seperti Jalan Bukit Mabong dan kita akan masukan dalam RMK12. Kalau tak masuk dalam projek pusingan (rolling pelan) satu, kita akan masukan dalam projek pusingan kedua.”


Orang Asli Kelantan bakal terima vaksin satu dos, kata Khairy

Masyarakat Orang Asli di kawasan pedalaman Kelantan bakal menerima vaksin CanSino dan Johnson and Johnson selepas vaksin itu dijangka tiba di negara ini pada bulan depan, kata menteri penyelaras Program Imunisasi Covid-19 Kebangsaan (PICK), Khairy Jamaluddin.Khairy berkata, vaksin itu diberikan kerana kelebihannya yang memerlukan hanya satu dos suntikan berbanding dua dos suntikan vaksin-vaksin lain.“Kita akan hantar kepada Kelantan terutama kawasan pedalaman, pos Orang Asli di Gua Musang, Kuala Krai dan sebagainya. Tak perlu masuk (ke pedalaman) dua kali untuk imunisasi,” katanya pada sidang media di Kelantan hari ini yang turut dihadiri Menteri Besar Kelantan, Ahmad Yakob.Kerajaan pada 15 Jun lalu memberikan kelulusan bersyarat kepada vaksin CanSino dari China dan Johnson and Johnson dari Amerika Syarikat.Mengulas mengenai pendaftaran vaksin yang rendah di kalangan Orang Asli di Gua Musang, Khairy berkata kerajaan menggerakkan program “outreach” bagi memberikan penerangan dan suntikan sekaligus.“Program outreach ini merupakan program penerangan bahawa ini vaksin Covid melindungi daripada Covid-19. Apabila dibuat, terus suntuk. Kita tak perlu risau jumlah pendaftaran rendah. Kita pergi terus dan terus bagi (suntikan),” katanya.Khairy turut memaklumkan lima pusat pemberian vaksin (PPV) awam akan dibuka di Bachok, Kota Bharu, Pasir Mas, Machang dan Kuala Krai selain tambahan PPV di hospital dan klinik swasta.“Dengan semua kapasiti ini, saya yakin kita dapat selesai populasi dewasa di Kelantan menjelang Oktober.”Dalam pada itu, Khairy berkata kerajaan akan membuka PPV untuk vaksinasi secara “walk-in” selepas semua yang mendaftar selesai menerima suntikan mereka.


Najib mohon periksa pegawai LHDN berhubung notis muflis

Najib Razak memohon untuk memeriksa lima pegawai Lembaga Hasil Dalam Negeri (LHDN) yang mengikrarkan afidavit mereka berhubung notis kebankarapan terhadap bekas perdana menteri itu kerana gagal membayar tunggakan cukai tambahan berjumlah RM1.69 bilion kepada LHDN.Peguam Wee Yeong Kang yang mewakili Najib ketika dihubungi berkata permohonan itu difailkan pada 22 September lepas, menurut Kaedah 47 Kaedah-Kaedah Insolvensi 2017.Najib, 68, memohon untuk mendapatkan perintah mahkamah bagi melakukan pemeriksaan ke atas lima pegawai lelaki berkenaan, atas alasan pihak LHDN gagal memberi butiran bagaimana pengiraan jumlah keseluruhan cukai yang dikenakan terhadapnya.Wee berkata ketika pengurusan kes secara dalam talian (Zoom) di hadapan Timbalan Pendaftar Mahkamah Tinggi Ida Rahayu Sharif hari ini, pihak LHDN memaklumkan bahawa mereka akan memfailkan permohonan untuk membatalkan permohonan pemeriksaan berkenaan.“Mahkamah kemudian mengarahkan LHDN memfailkan permohonan itu pada 13 Oktober ini dan pengurusan kes selanjutnya ditetapkan pada 9 November,” kata Wee.Peguam kanan hasil Al-Hummidallah Idrus mewakili LHDN yang turut serta dalam prosiding itu, ketika dihubungi mengesahkan perkara berkenaan.Kerajaan, melalui LHDN memfailkan notis kebankrapan di Mahkamah Tinggi pada 4 Februari lepas terhadap Najib, selaku penghutang.Berdasarkan notis itu, Najib perlu membayar RM1.69 bilion dengan lima peratus kadar faedah setahun atas jumlah baki dari 22 Julai 2020 (tarikh keputusan Mahkamah Tinggi) hingga 4 Feb 2021 iaitu RM45.9 juta serta kos RM15,000 dan setakat 4 Feb 2021, jumlah itu menjadi RM1,738,804,204.16.Pada 22 Julai tahun lepas, Mahkamah Tinggi memutuskan bahawa Najib perlu membayar tunggakan cukai tambahan LHDN bagi tempoh 2011 hingga 2017 berjumlah RM1.69 bilion, selepas membenarkan permohonan LHDN untuk memasukkan penghakiman terus terhadapnya.Penghakiman terus ialah apabila mahkamah memutuskan kes melalui afidavit dan hujahan tanpa mendengar keterangan saksi dalam perbicaraan.Pada 9 September lepas, Mahkamah Rayuan turut mengekalkan keputusan Mahkamah Tinggi itu selepas menolak rayuan Najib.Najib pada 13 September lepas, telah memfailkan permohonan kebenaran untuk merayu ke Mahkamah Persekutuan terhadap keputusan Mahkamah Rayuan itu.


Hak asasi manusia dan karya seni

Beberapa tahun kebelakangan ini saya rajin menulis fiksyen dengan tema-tema hak asasi manusia.Sesungguhnya ia bukanlah kerja senang kerana ia menuntut pemahaman menyeluruh mengenai hak asasi manusia (HAM) itu sendiri.Menurut saya, jika seseorang seniman itu bukan aktivis HAM, sukar untuk dia merasai topik yang ingin ditukanginya.Mujur juga saya beroleh geran penyelidikan (FRGS) dari Kementerian Pengajian Tinggi sekitar tahun 2013 untuk menekuni aspek ini – Hak Asasi Manusia dan Fiksyen.Jadi, saya berusaha mengerti persoalan rumit ini.Makanya apabila saya membaca perihal seorang animator dan pembikin filem di media, betapa mereka disiasat pihak berkuasa ekoran filem animasi pendek, ia menghimbau kembali dapatan yang saya temui sepanjang kajian saya tersebut.Tulisan ini tidak akan membincangkan inti animasi di atas, atau tidak pula menjawab boleh atau tidak seniman diganggu dan kebebasan berkarya mereka disengkang.Juga, saya tidak akan mengulas isu yang dibentangkan.Saya banyak kali mengarang tentang satu dua persoalan di atas di banyak tempat.Saya juga berurusan rapat dengan beberapa pelapor rasmi Hak Asasi Manusia di United Nations sejak kajian akademik itu bermula.Saya ingin menulis tentang keadaan karya itu sendiri.Karya yang dikatakan tepu dengan subjek atau kandungan hak asasi manusia.Ada beberapa risiko apabila kita seniman mengarang sesebuah karya seni dengan tema hak asasi manusia.James Dawes, seorang sarjana Sastera Bandingan lulusan Harvard University ada menghuraikan “bahaya” menggubah atau mengkraf karya seni dengan tema hak asasi manusia ini.Antara lain, dalam kajian Dawes yang berjudul “That the World May Know: Bearing Witness to Atrocity” itu, karyawan akan terdedah kepada tiga kemungkinan yang “menakutkan”.Pertama, pembaca atau penonton (jika ia filem atau dokumentari) akan merasai seolah-olah mereka sudah pun siap mengambil peranan dalam kerja hak asasi manusia tertentu – hanya dengan membaca atau menonton – karya tersebut.Mereka akan berasa seolah-olah sudah selesai berfungsi sebagai anggota masyarakat yang peka.Kadang-kala mereka audien perasan mereka juga penggiat hak asasi.Mereka, audien maksud saya akan bertukar menjadi lebih empati kerana seolah-olah berkongsi perasaan dengan mangsa pencabulan hak asasi manusia.Kedua, satu hal lagi yang lebih berbahaya ialah naratif dalam karya seni hak asasi manusia kadang-kala, dan selalunya akan memaparkan kejayaan kecil menentang pencabulan hak atau diskriminasi yang mana dalam keadaan tertentu, si pelaku atau pemangsa akan dihukum di hujungnya.Pembaca akan merasai seolah-olah isu atau masalah tersebut sudah pun selesai.Padahal masalah atau subjek itu masih berleluasa dan jauh dari berpenghujung.Naratif seumpama ini memperdayakan.Ia membuatkan khalayak berasa puas dengan kepalsuan iaitu terperangkap dalam dunia naratif itu sahaja.Isu sebenar, yang nyata dan real di luar malah sedang bergejolak, malah barangkali semakin genting.Ketiga, pembikin filem atau pengarang naratif novel hak asasi manusia tentu sahaja tidak bertujuan untuk mengkomodifikasikan penderitaan insan lain.Penceritaan mengenai kesengsaraan dan nestapa mangsa atau ahli keluarga pencabulan hak asasi manusia amat geruh.Pun, jika karya itu berjaya, karyawan seolah-olah berdiri di atas julangan kecelakaan orang lain.Seniman tidak boleh berdiri megah di atas air mata orang.Makanya keadaan ini amat menyakitkan karyawan.Mereka iaitu para seniman yang tulen dan bertanggungjawab selalu merasa kesakitan orang awam, marhaen, murbawan dan orang kecil.Mereka sering berasa terpanggil untuk menyuarakan kesakitan dan tangisan mangsa.Pun, mereka perlu berhati-hati.Kewaspadaan itu bukan sahaja kerana perlu menjawab dengan penguasa, tetapi juga mereka perlu mengimbangi mutu karya hak asasi manusia tersebut.Misalnya jangan sampai ia tergelincir menjadi kerja propaganda pihak tertentu pula.Sesebuah kerja seni yang menyuguhkan latar hak asasi manusia seharusnya dibina dengan satu pendekatan yang seimbang.Karyawan misalnya hendaklah menangani kerja seni itu sebagai satu kerja hak asasi manusia yang objektif di mana meskipun tujuan akhir kita adalah untuk memperjuangkan kebenaran dan bersolidariti dengan mangsa, kita masih perlu menanggalkan diri dari hubungan emosi supaya kita dapat terangkat dari pengalaman trauma mangsa, atau mempersoalkan segenap kemungkinan untuk membolehkan isu yang diperjuangkan itu menemui resolusinya, atau lebih baik lagi menemukan penyelesaian.Justeru, karyawan hak asasi manusia berurusan dengan penderitaan, iaitu dengan menceritakan penderitaan itu tanpa perlu terbawa-bawa dengan subjek atau topik yang diketengahkan.Kerja seni itu bukan semata-mata provokatif tetapi amat perlu berimbangan demi mendorong tanggungjawab orang ramai agar bertindak.Orang ramai ini termasuklah pihak berkuasa, pelaku pencerobohan hak atau penyangak itu sendiri.Ini kerana bukan karyawan serta penonton atau pembaca sahaja perlu memberi reaksi, tetapi pihak berkuasa atau penindas juga perlu memberi reaksi mereka terhadap kelakuan mereka.Sebarang respon tergesa-gesa daripada pihak yang dipersoalkan hanya meletakkan satu kesimpulan mudah masyarakat; bahawa pencabul ini takut, dan mangsa itu benar.Ini bukanlah satu keadaan yang kita ingini.Ia hanya memberi kelegaan sekejap untuk penggiat hak asasi dan mangsa.Kita memerlukan lebih dari jawapan sementara.Kita perlu kembali kepada hakikat sebenar penceritaan hak asasi manusia itu, yakni yang kita perlukan adalah solusi dan keamanan, atau keadilan untuk mangsa.Bukannya sensasi.


KKMM mula tukar panggilan Sabah, Sarawak kepada ‘wilayah’

Kementerian komunikasi dan multimedia (KKMM) sedang melaksanakan pertukaran nama cawangan bagi semua agensinya di Sabah dan Sarawak bertujuan memisahkan dua negeri itu daripada panggilan “negeri”, lapor portal PNBBC.Pelaksanaan itu dilakukan susulan keputusan dan arahan diperoleh pada mesyuarat Kabinet semalam.“Ya betul, kementerian sudah mengambil tindakan bagi meluaskan arahan pertukaran dibuat kerajaan ini, susulan keputusan dan arahan mesyuarat Kabinet, semalam.“Pihak KKMM sedang melaksanakan pertukaran membabitkan nama-nama cawangan agensi-agensi di bawah kementerian ini di kedua-dua wilayah terbabit,” kata seorang sumber yang dipetik dalam laporan tersebut hari ini.Menurut sumber laporan itu, istilah baru “wilayah” untuk Sabah dan Sarawak juga akan digunakan dalam laporan berita, termasuk di stesen televisyen kerajaan dan semua pihak berkaitan.Muhyiddin memaklumkan pertukaran terbabit adalah bagi memisahkan Sabah dan Sarawak daripada panggilan “negeri” yang digunakan kepada negeri lain di Malaysia.Dalam pada itu, Menteri Pelancongan, Kesenian dan Kebudayaan Sarawak Abdul Karim Rahman Hamzah berkata beliau turut bersetuju dengan pelaksanaan pertukaran nama tersebut.“Memang saya setuju, mengalu-alukan pandangan perdana menteri.“Kalau dilihat secara mendalam, memang Sabah dan Sarawak tak boleh dikategorikan sebagai negeri seperti negeri-negeri lain si Semenanjung Malaysia,” katanya dalam sebuah sidang media.Karim menambah Perjanjian Malaysia 1963 (MA63) menyaksikan wakil dari ketiga-tiga wilayah menandatangai persekutuan.“Satu representative dari Sabah, satu dari Sarawak. Dan juga Singapura, namun ia keluar lepas itu.“Representatite dari Semenanjung bukannya mewakili tiap-tiap negeri, seorang wakil bagi mewakili federasi Tanah Melayu, sebab itulah Sabah dan Sarawah cannot be treated as another state,” jelasnya


MySejahtera selesai lebih 50,000 masalah sijil vaksin digital dalam seminggu

Lebih 500,000 masalah ketiadaan paparan sijil vaksin digital di dalam aplikasi MySejahtera berjaya diselesaikan dalam tempoh seminggu ini, kata Menteri Kesihatan Khairy Jamaluddin.Beliau berkata kementerian kesihatan mengenal pasti beberapa punca kepada masalah tersebut dan akan terus memastikan aplikasi itu mengemas kini maklumat penerima vaksin dos pertama atau dos kedua sebelum ini.“Sebanyak 95,347 aduan tersebut berpunca daripada status penerima vaksin sebagai tanggungan, menyebabkan sijil vaksin digital individu tersebut terikat dengan pemilik akaun MySejahtera,” katanya pada sidang media sempena lawatan kerja beliau ke Kedah di Wisma Darul Aman di Alor Setar, hari ini.Beliau berkata untuk masalah tersebut, pemilik akaun perlu mengeluarkan akaun tanggungan bagi membolehkan tanggungan mendaftar akaun MySejahtera miliknya sendiri.Khairy berkata punca lain yang dikenal pasti ialah pemilik akaun MySejahtera tidak mengesahkan nombor kad pengenalan di dalam aplikasi tersebut.Beliau berkata untuk menyelesaikan masalah itu pengguna perlu mengesahkan nama dan nombor kad pengenalan mereka di bahagian vaksin Covid-19 dan lengkapkan soalan-soalan berkaitan maklumat sendiri.“(Masalah lain) ialah pengguna mempunyai lebih daripada satu akaun MySejahtera dan sijil digital vaksin hanya akan dipaparkan dalam akaun MySejahtera yang digunakan ketika menerima vaksin di pusat pemberian vaksin (PPV),” katanya.Selain itu, katanya, sebanyak 71,408 aduan mengenai ketiadaan paparan sijil digital vaksin didapati berpunca daripada PPV yang tidak melengkapkan proses dokumentasi setelah individu selesai menerima suntikan vaksin.Katanya bagi isu tersebut, MySejahtera sedang membuat penyelarasan dengan PPV yang terlibat untuk memastikan pengguna akan menerima paparan sijil digital vaksin di dalam MySejahtera.“Saya juga ingin mengingatkan para petugas PPV supaya semak dan pastikan setiap penerima vaksin menerima sijil vaksin digital di dalam aplikasi MySejahtera sebelum mereka meninggalkan PPV.“Selain itu, terdapat juga aduan daripada individu yang menerima vaksin di PPV yang bukan dikendalikan oleh kementerian kesihatan dan ProtectHealth Corporation (Protect Health). Masalah ini berlaku kerana PPV berkenaan tidak menggunakan sistem MySejahtera,” katanya.Sementara itu, Khairy berkata bagi mengatasi sebarang kesulitan disebabkan ketiadaan paparan sijil digital, individu yang menerima vaksinasi lengkap boleh menggunakan kad vaksinasi fizikal untuk memanfaatkan kemudahan yang diberikan kepada individu yang telah menerima vaksinasi lengkap.Katanya kad vaksinasi fizikal itu merupakan kad bercetak yang ditulis oleh petugas kesihatan semasa individu mendapatkan suntikan di PPV.“Jadi saya meminta agar semua premis menerima kad fizikal ini jika individu yang sudah lengkap divaksin tiada paparan sijil vaksin digital,” katanya.


Lebih 52% pengundi percaya Ismail perlu terus jadi PM, menurut tinjauan

Lebih 52% responden dalam kalangan pengundi percaya Ismail Sabri Yaakob wajar diberikan peluang untuk terus menjadi perdana menteri Malaysia, di mana 57% lagi bersetuju Pilihan Raya Umum ke-15 (PRU15) diadakan pada hujung tahun ini.
Kajian Tahap Penerimaan Rakyat terhadap kerajaan dan Dasar Keluarga Malaysia oleh Ilham Centre yang dilakukan pada 20 Oktober hingga 6 November 2022 itu merangkumi 1,211 responden di seluruh semenanjung.
Daripada keseluruhan responden, 52.8% berkata Ismail wajar diberi peluang untuk menjadi perdana menteri bagi tempoh yang lebih panjang bagi kepentingan rakyat berbanding 27.9% yang tidak bersetuju sementara 19.3% lagi mengatakan mereka tidak pasti.
Dalam pada itu, berdasarkan keadaan semasa, sebanyak 56.8% bersetuju pilihan raya perlu diadakan pada hujung  tahun ini, manakala 32.3% lagi tidak bersetuju sementara 10.9% mengatakan mereka tidak pasti.
Kurang dari 50%, iaitu sebanyak 49.1% responden berkata Malaysia mempunyai pencapaian yang baik berbanding negara serantau dalam menangani kesan langsung ekonomi dunia berbanding negara serantau, manakala 25.9% tidak bersetuju dan 24.9% berkata mereka tidak pasti.
Mengambil kira senario politik negara, 45.6% responden bersetuju Ismail adalah pilihan yang wajar sebagai calon perdana menteri, sementarai 33.1% lagi tidak bersetuju dan 21.3% lagi mengatakan mereka tidak pasti.
80% responden bersetuju dengan langkah pentadbiran Ismail membuka semula sektor ekonomi negara pada April 2022, berbanding 6.5% tidak bersetuju dan 13.5% berkata mereka tidak pasti.
Sementara itu, 78.0% responden bersetuju subsidi RM77.7 bilion yang diperuntukkan oleh kerajaan pimpinan Ismail adalah perlu dan menyokong pemulihan ekonomi, manakala 39.9% berkata Majlis Pemulihan Negara yang dipengerusikan oleh bekas perdana menteri Muhyiddin Yassin adalah pembaziran dana awam dan menyukarkan usaha Ismail dalam menyelesaikan masalah rakyat bagaimanapun 34.1% tidak bersetuju sementara 26% lagi tidak pasti.
Sebanyak 89.1% berkata tindakan kerajaan untuk meningkatkan bayaran Bantuan Keluarga Malaysia kepada RM2,500 adalah "sangat baik", sementara 87.3% bersetuju dengan langkah mengurangkan kadar cukai pendapatan individu pemastautin sebanyak dua mata peratusan.


Imigresen serbu perkampungan warga asing di Cyberjaya, 156 ditahan

Seramai 156 warga asing ditahan dalam operasi bersepadu di sebuah ‘perkampungan’ rumah kongsi dilengkapi elektrik dan air yang dicuri di kawasan tanah terbiar di Cyberjaya, malam tadi.Ketua Pengarah Imigresen Khairul Dzaimee Daud berkata dalam serbuan selama tiga jam bermula kira-kira 11 malam itu, seramai 202 warga asing diperiksa termasuk 12 wanita berusia lingkungan 23 hingga 50 tahun dan dua kanak-kanak berusia bawah empat tahun yang terdiri daripada warga Indonesia, Myanmar, Pakistan, Bangladesh, Pakistan dan India.Beliau berkata mereka yang ditahan kerana kesalahan tidak mempunyai dokumen perjalanan yang sah dan dibawa ke pusat saringan Jabatan Imigresen Malaysia di Putrajaya untuk tindakan lanjut.Katanya serbuan ke atas penempatan haram yang turut mempunyai kedai kopi dan gunting rambut itu dijalankan dengan kerjasama pasukan Polis Diraja Malaysia, Angkatan Pertahanan Awam Malaysia, Jabatan Pendaftaran Negara dan Jabatan Tenaga Kerja, hasil risikan selama tiga bulan.“Penempatan ini berpotensi menjadi punca penularan Covid-19 kerana tiada pematuhan prosedur operasi standard perintah kawalan pergerakan (PKP) seperti penjarakan fizikal dan melakukan aktiviti berkumpulan,” katanya dalam sidang media selepas selepas operasi berkenaan hari ini.Dalam perkembangan lain, Dzaimee menafikan dakwaan bahawa pihaknya hanya mengambil tindakan terhadap pendatang tanpa izin namun tidak menahan atau mendakwa majikan di mahkamah.“Dakwaan ini tidak benar kerana pada 2019, sebanyak 1,052 majikan yang telah kita hadapkan ke mahkamah atas pelbagai kesalahan di bawah Akta Imigresen dengan jumlah denda RM19.3 juta,” katanya.Beliau berkata pada tahun lepas, 519 majikan dituduh di mahkamah atas pelbagai kesalahan dengan jumlah denda bernilai lebih RM10 juta.Sementara pada tahun ini, setakat bulan lepas, Dzaimee berkata 130 majikan didakwa dengan denda dikenakan berjumlah RM3.2 juta.


‘Lockdown’ dilanjut 2 minggu lagi sehingga 28 Jun

Menteri Kanan (Kluster Pertahanan) Ismail Sabri hari ini mengumumkan lanjutan perintah kawalan pergerakan (PKP) 3.0 bagi tempoh dua minggu lagi bermula 15 sehingga 28 Jun 2021.Dalam kenyataan hari ini, Ismail berkata keputusan tersebut dibuat setelah mengambil kira jumlah kes harian masih tinggi melebihi 5,000 sehari dengan purata kes baru sehingga semalam ialah 6,871.“Kementerian kesihatan (KKM) telah membentang dan mencadangkan dalam Sidang Khas Majlis Keselamatan Negara (MKN) yang dipengerusikan oleh perdana menteri hari ini supaya PKP 3.0 dilanjutkan untuk tempoh 2 minggu lagi.“Sehubungan dengan itu, PKP 3.0 disambung untuk tempoh dua minggu berkuat kuasa pada 15 Jun sehingga 28 Jun 2021,” katanya.Berhubung senarai prosedur operasi standard (SOP) bagi setiap aktiviti perkilangan, perniagaan dan industri, Ismail berkata senarai tersebut tetap dikekalkan seperti yang telah diumumkan sebelum ini.ia boleh dirujuk kepada laman sesawang kementerian berkaitan dan maklumat lanjut boleh diakses di laman sesawang MKN di www.mkn.gov.myPada 28 Mei lalu, Putrajaya mengumumkan pelaksanaan “total lockdown” atau perintah kawalan pergerakan (PKP) skala penuh di seluruh negara dari 1 hingga 14 Jun ketika kes jangkitan Covid-19 terus meningkat dan merekodkan angka tertingginya sehingga melebihi angka 9,000.


Walau sudah beralih ke fasa endemik, isu kesihatan mental kekal jadi kebimbangan

Isu mengenai kesihatan mental kekal menjadi kebimbangan walaupun negara sedang mengalami peralihan ke arah fasa endemik Covid-19, di mana  perbalahan politik dan peningkatan kos sara hidup dilihat sebagai antara punca yang boleh menjejaskannya.
Bercakap kepada MalaysiaNow, beberapa pakar psikologi dan kaunselor mengakui rakyat kini masih bergelut untuk kembali bangun selepas menempuh tempoh sukar ketika negara berdepan ancaman penularan Covid-19.
Pengarah Urusan Konsultan Motivasi dan Kaunseling Hushim Salleh berkata masih ramai yang turut merasai impak pandemik pada masa ini meskipun negara sudah masuk ke fasa peralihan ke endemik sejak 1 April lalu.
Hushim yang mempunyai klinik persendirian di Klang, berkata jumlah klien yang berkunjung mendapatkan khidmat kaunseling turut meningkat sejak kebelakangan ini, malah, lebih daripada angka yang diterima ketika tempoh pandemik.
Katanya, klien yang datang terdiri daripada pelbagai latar belakang, namun isu yang sering diadu ialah berkaitan kehilangan kerja atau punca rezeki.
"Isu buang kerja dilihat menjadi punca yang mendorong kepada masalah-masalah lain seperti pergaduhan rumah tangga dan penceraian," katanya kepada MalaysiaNow.
"Ada yang meluahkan niat untuk bunuh diri.
“Ada pula klien yang merupakan remaja enggan sambung sekolah kerana ingin bekerja membantu ibu bapa."
Mengulas lanjut, Hushim berkata, berita mengenai kenaikan kos sara hidup dan pertelingkahan antara pemimpin turut memburukkan lagi keadaan.
Katanya, ditambah dengan laporan-laporan kenaikan gaji dan elaun menteri serta pengarah syarikat berkaitan kerajaan (GLC) turut meningkatkan lagi kemarahan rakyat.
Pada 19 Julai lalu, Persidangan Dewan Undangan Negeri (DUN) Sabah meluluskan usul menaikkan saraan ketua menteri, Ahli Dewan Undangan Negeri (Adun) dan anggota pentadbiran negeri yang lain.
Menerusi kelulusan itu, saraan ketua menteri meningkat daripada RM23,595 kepada RM33,033 manakala timbalan ketua menteri daripada RM20,872.50 kepada RM29,221.50.
Sementara itu yuran tahunan Lembaga Pengarah FGV Holdings Bhd turut dilaporkan meningkat apabila pemegang saham syarikat tersebut memuluskan 13 resolusi pada mesyuarat agung tahunan (AGM) yang diadakan pada Jun lalu.
Ini menyaksikan elaun pengerusi bukan eksekutifnya meningkat kepada RM480,000 daripada RM300,000 manakala imbuhan pengarah bukan eksekutifnya pula dinaikkan kepada RM120,000 kepada RM150,000.
"Ramai terutama kelas pekerja kini sudah tertekan dari segi emosi, jadi apabila keluar pengumuman begini, sudah tentu mereka marah," kata Hushim yang berpengalaman menjadi kaunselor selama 30 tahun.
Sementara itu, Pakar Psikologi dari UM Awang Idris berpandangan laporan-laporan mengenai kenaikan gaji dalam kalangan menteri dan pengarah GLC serta pertelingkahan dalam kalangan pemimpin tidak memberi kesan secara langsung kepada kesihatan mental masyarakat.
Bagaimanapun, beliau akui ia masih dianggap sebagai satu berita yang tidak baik untuk didengar rakyat kerana ramai masih bergelut untuk bangkit daripada era pandemik.
"Isu dia bukan kerana rakyat buat perbandingan kenapa gaji menteri lebih tinggi, tetapi lebih kepada kenapa gaji mereka sendiri tidak dinaikkan," kata Awang kepada MalaysiaNow.
"Ada kalanya, kemarahan yang kita saksikan ini juga disebabkan sentimen politik.
"Sudah tentu akan ada pihak yang gunakan kenaikan (gaji) ini sebagai senjata politik."
Mengulas mengenai tahap mental masyarakat pada masa ini, Awang berpandangan ia kini secara umumnya lebih baik berbanding ketika era pandemik.
"Ini kerana rakyat sudah boleh melakukan apa yang boleh dilakukan dan sebagainya," kata Awang yang merupakan penulis dan penerbit beberapa buah buku mengenai bidang ini termasuk "Bias dalam Penyelidikan Sains Sosial" yang diterbitkan pada 2021.
Dalam usaha meningkatkan tahap mental masyarakat, Awang menyarankan supaya kerajaan mencari jalan menyelesaikan isu rakyat seperti kenaikan harga barang dan meningkatkan peluang pekerjaan.
"Rakyat pula tak wajar terperangkap dengan isu-isu politik dan wajar memberikan isyarat kepada ahli politik untuk berehat seketika dari terus bermain dengan berbagai sentimen," tambahnya.


Kes harian lepasi 3,200 jangkitan

3,251 kes baru Covid-19 direkodkan hari ini menjadikan jumlah keseluruhan kes sebanyak 2,783,331.Pesakit yang sembuh pula mencatat 3,161 kes hari ini menjadikan jumlah keseluruhan kes sembuh sebanyak 2,711,900.Dalam pada itu, kes yang memerlukan rawatan di unit rawatan rapi (ICU) adalah sebanyak 243 kes di mana 220 daripadanya disahkan Covid-19.Sementara itu pesakit yang memerlukan bantuan pernafasan adalah sebanyak 113 kes di mana 77 adalah kes Covid-19.Dari 3,251 kes harian yang dilaporkan pada hari ini, 58 kes (1.8%) adalah daripada Kategori Tiga, Empat, dan Lima, dan 3,193 kes (98.2%) lagi adalah terdiri daripada Kategori Satu dan Dua.


Kerjasama pakar kesihatan, ekonomi dan sosial diperkukuh, kata PMO

Kerjasama dengan pakar-pakar kesihatan, ekonomi dan sosial dalam menangani situasi pandemik Covid-19 dalam negara akan diperkukuh bagi memastikan keberkesanan tindakan kesihatan awam dan strategi pengurusan pesakit.Pejabat Perdana Menteri (PMO) dalam satu kenyataan berkata kerjasama itu juga bertujuan memastikan pemberian vaksin yang sedang dilaksanakan kerajaan dapat dinilai secara berterusan.Menurutnya perkara itu diputuskan dalam mesyuarat pertama Jawatankuasa Khas Kabinet Mengenai Pelan Pemulihan Negara (JKKPPN) yang diadakan secara sidang video hari ini, dengan dipengerusikan Perdana Menteri Muhyiddin Yassin.“Penglibatan kumpulan profesional terutama pakar-pakar kesihatan awam dan ekonomi dalam pengurusan pandemik Covid-19 di dalam negara adalah usaha berterusan kerajaan bagi memastikan strategi pengurusan pandemik berada di landasan betul,” menurut kenyataan itu.Mesyuarat berkenaan turut disertai Timbalan Perdana Menteri Ismail Sabri Yaakob; Menteri Kanan Luar Hishammuddin Hussein; Menteri Kanan Pendidikan Radzi Jidin; Menteri Kewangan Tengku Zafrul Abdul Aziz; Menteri Sains, Teknologi dan Inovasi Khairy Jamaluddin serta Menteri Kesihatan Dr Adham Baba.Turut hadir Ketua Setiausaha Negara Mohd Zuki Ali dan Ketua Pengarah Kesihatan Dr Noor Hisham Abdullah.Menurut PMO, kerajaan amat memahami kesulitan rakyat ketika ini dan cabaran yang dihadapi, justeru kerajaan akan terus memastikan segala tindakan dalam menjayakan Pelan Pemulihan Negara (PPN) mengutamakan kebajikan rakyat, bersifat telus dan inklusif.Bagi memastikan kelancaran PPN, agensi Pelaksanaan Ekonomi dan Koordinasi Nasional di bawah kementerian kewangan turut telah dilantik sebagai sekretariat kepada JKKPPN untuk menyelaraskan usaha kementerian serta agensi yang terlibat secara langsung.


89% rakyat bimbang tentang kos sara hidup, menurut tinjauan

Hampir sembilan daripada 10 rakyat Malaysia bimbang tentang kos sara hidup, dengan lebih 60% berkata usaha kerajaan tidak cukup bagi menangani isu tersebut, menurut tinjauan terbaru Pusat Penyelidikan Undian UCSI.
Tinjauan melibatkan 1,031 responden, di mana 59% merupakan pekerja dan 23% pelajar itu, turut mendapati 89% bimbang tentang kos sara hidup, sejajar dengan peningkatan kadar inflasi daripada 2.5% pada 2021 kepada 3.3% pada 2022.
Majoriti responden (60%) berkata mereka paling bimbang dengan harga barang dapur dan makanan, diikuti dengan utiliti (45%) dan bahan api (43%).
Ia diikuti dengan kos penjagaan kesihatan (39%), kos rekreasi dan hiburan (39%), sewa (34%) serta kos pengangkutan awam (33%).
Sebanyak 41% daripada responden berkata mereka perlu mengurangkan perbelanjaan untuk hiburan, manakala 40% lagi berkata akan mengurangkan masa untuk aktiviti sosial.
Dalam pada itu, 37% berkata mereka terpaksa bekerja lebih daripada biasa.
Jumlah responden yang sama juga mengatakan tidak dapat menambah simpanan mereka, 35% berkata mereka kini lebih kerap bimbang, 34% mengatakan kesihatan mental mereka merosot, 30% berkata pemakanan mereka tidak seimbang, 27% berkata ia menjejaskan kesejahteraan mereka, manakala 18% berkata mereka terpaksa memilih pengangkutan lain untuk berjimat.
Pada tahun hadapan, 33% berkata mereka merancang untuk mengurangkan perbelanjaan bulanan mereka, 27% merancang untuk menyumbang kepada simpanan persaraan dan 27% merancang untuk mewujudkan tabung kecemasan.
Apabila ditanya tentang aspek kos sara hidup yang mana kerajaan perlu tangani terlebih dahulu, 60% berkata keselamatan makanan dan kawalan ke atas harga siling makanan biasa.
Ini diikuti oleh penjagaan kesihatan (53%) dan kadar sewa (52%).
Sebanyak 61% berpendapat usaha kerajaan tidak cukup dalam menangani peningkatan kos sara hidup.


Sahkan kerjasama dengan Anwar dalam pemilihan Umno, ahli MT beritahu Zahid

Seorang ahli Majlis Tertinggi Umno menggesa pemilihan disegerakan supaya Ahmad Zahid Hamidi dapat mengubah keputusan parti yang sebelum ini menolak kerjasama dengan Presiden PKR Anwar Ibrahim.Ahli Majlis Kerja Tertinggi Umno Zahidi Zainul Abidin berkata ini kerana presiden parti dan sekutunya masih meneruskan kerjasama dengan Anwar.“Kalau dia ubah keputusan, buatlah pemilihan parti yang mana ahli parti nak. Jika dia kata dia mahu buat jajaran baru jadi kita buat pemilihan parti. Adakah ahli Umno bersetuju atau tidak dan mahu tukar presiden? Jadi itulah jalan yang terbaik,” katanya kepada MalaysiaNow.“Sebelum ini dalam Perhimpunan Agung Umno semua sudah membuat keputusan ‘No Anwar No DAP’ tapi mungkin presiden ini mempunyai pandangan yang berlainan.”MalaysiaNow sebelum ini beberapa kali mendedahkan bukti kerjasama antara Zahid, bekas perdana menteri Najib Razak dan Anwar untuk menggulingkan kerajaan Perikatan Nasional (PN).Terbaru tersebar di media sosial tentang dakwaan mengatakan Ahli Parlimen Jerantut Ahmad Nazlan Idris dan Ahli Parlimen Jelebu Jalaluddin Alias dari Umno dipujuk untuk menandatangani akuan berkanun (SD) menyokong Anwar sebagai perdana menteri.Difahamkan kedua-dua ahli Parlimen ini membuat pengakuan kepada Timbalan Presiden Umno Mohamad Hasan.MalaysiaNow masih cuba mendapatkan pengesahan Mohamad tetapi belum berjaya.Timbalan Menteri Komunikasi dan Multimedia Zahidi Zainul Abidin memberi ucapan pada Program Penutup Majlis Perwakilan Pelajar (MPP) UiTM Se-Malaysia Sesi 2019/2020 di sebuah di Shah Alam baru-baru ini. Gambar: BernamaZahidi yang juga timbalan menteri komunikasi dan multimedia berkata, apa yang dilakukan Zahid dan rakan komplotnya mementingkan diri sendiri berbanding nasib rakyat yang sedang berjuang melawan pandemik Covid-19.“Semua rakyat Malaysia sedang berusaha menentang Covid-19 sebab ia melibatkan ekonomi negara termasuklah kebajikan rakyat, jadi inilah fokus utama kita jadi kalau presiden tak sensitif keadaan rakyat ketika ini saya tak tau lah nak kata apa.”Semalam Zahid dalam menggesa kerajaan membuka Parlimen dalam masa 14 hari seperti dinasihatkan Yang di-Pertuan Agong dan Raja-Raja Melayu.Katanya sekiranya Parlimen tidak dibuka segera, kerajaan pimpinan Muhyiddin Yassin menderhaka kepada institusi Raja-Raja Melayu.Zahid turut berkata satu mesyuarat khas Majlis Kerja Tertinggi Umno akan diadakan bagi memuktamadkan tindakan selanjutnya.Bagaimanapun perdana menteri baru-baru ini berkata sebuah jawatankuasa yang dianggotai wakil kerajaan dan pembangkang dibentuk untuk meneliti aspek-aspek penting sebelum persidangan Parlimen diadakan.Beliau memberikan komitmen keputusan pembukaan persidangan Parlimen akan diputuskan oleh kedua-dua pihak kerajaan dan pembangkang di dalam jawatankuasa berkenaan.“Saya minta jawatankuasa yang dianggotai wakil-wakil kerajaan dan pembangkang untuk nilai perkara berkenaan, dan selepas itu barulah mereka maklumkan kepada saya sama ada sudah bersedia atau tidak untuk memulakan sidang Parlimen,” katanya.


Trump pertahan remaja dituduh tembak 3 individu

Presiden Amerika Syarikat (AS) Donald Trump pada  Isnin membela suspek lelaki bersenjata berusia 17 tahun Kyle Rittenhouse, yang didakwa menembak tiga penunjuk perasaan di Kenosha, Wisconsin minggu lalu, termasuk dua cedera parah.Trump ketika ditanya pada sidang media di Rumah Putih adakah beliau mempertahankan Rittenhouse,  kerana mengambil tindakan sendiri berkata, “remaja itu diserang dengan ganas,” dan “bertindak mempertahankan diri”, lapor agensi berita Anadolu.“Ia adalah situasi yang menarik. Anda melihat rakaman kejadian sama seperti yang saya lihat, dan dia cuba menjauhkan diri daripada mereka, saya rasa, ia kelihatan seperti, dia jatuh dan kemudian mereka menyerang dengan ganas dan itu yang kita lihat sekarang dan ia masih dalam siasatan,” kata Trump.“Saya rasa dia berada dalam masalah yang sangat besar. Dia mungkin akan terbunuh,” katanya.Rittenhouse, yang dilaporkan menyokong gerakan pro-polis Blue Lives Matter, berdepan dua pertuduhan membunuh dan satu cubaan membunuh susulan kejadian yang berlaku pada 25 Ogos lalu, menyebabkan dua penunjuk perasaan maut.Kejadian tembakan itu berlaku di bandar yang sudah berhari-hari dicengkam protes terhadap ketidakadilan kaum dan keganasan polis,  setelah Jacob Blake, seorang lelaki kulit hitam, ditembak tujuh kali oleh seorang pegawai polis berkulit putih.Peguam bela Rittenhouse menyatakan remaja itu bertindak membela diri, tetapi aduan yang diajukan oleh pendakwaraya Kenosha County menyatakan dia melepaskan tembakan ke arah penunjuk perasaan yang tidak bersenjata.Penangkapannya dibuat setelah seorang individu memuatnaik rakaman kejadian itu di media sosial.Rakaman itu menunjukkan tiga tembakan kedengaran dengan remaja berkulit putih sambil memegang selaras senapang melarikan diri dari tempat kejadian sambil berkata di telefon bimbitnya, “Saya baru saja membunuh seseorang.”Individu yang memakai seluar biru dan kemeja hijau yang sama dilihat dalam rakaman video pemerhati yang lain menunjukkan dia sedang  dikejar oleh penunjuk perasaan sebelum tersandung dan melepaskan tembakan ke arah penunjuk perasaan ketika mereka berusaha merampas senjatanya.Rittenhouse ditangkap keesokannya di kejiranan Illinois.Sidang media presiden AS itu diadakan hanya beberapa jam selepas calon presiden Demokrat Joe Biden menuduhnya mencetuskan keganasan pada tunjuk perasaan baru-baru ini.Tidak lama selepas presiden AS itu mengakhiri ucapannya, Biden mengecam Trump kerana menolak “untuk menegur kekerasan.”“Beliau bahkan tidak akan menafikan salah seorang penyokongnya yang didakwa melakukan pembunuhan. Beliau terlalu lemah, terlalu takut untuk menghentikan kebencian yang telah dicetuskannya,” ciap Biden di Twitter.“Saya mendesak Presiden Trump agar bergabung dengan saya untuk menyatakan bahawa protes damai adalah hak yang penting – keganasan adalah salah. Tamat. Sekiranya beliau tidak dapat mengatakannya, maka beliau tidak layak menjadi Presiden.”Semasa taklimat kepada media, Trump mengumumkan beliau tidak merancang untuk membatalkan lawatannya ke Kenosha pada  Selasa, tidak mempedulikan Gabenor Wisconsin, Tony Evers, yang dalam suratnya pada Ahad mendesak Trump supaya membatalkan lawatan itu, menyatakan kehadiran presiden “hanya akan melambatkan usaha kami untuk menghalang perpecahan dan maju bersama.”Trump juga berkata beliau tidak akan bertemu keluarga Blake semasa lawatannya ke Wisconsin kerana “tidak wajar” untuk bercakap dengan peguam keluarga itu.“Saya fikir lebih baik tidak melakukan apa-apa jika ada peguam yang terlibat,” katanya.“Mereka mahu saya bercakap, tetapi mereka mahu melibatkan peguam, dan saya fikir itu tidak sesuai, jadi saya tidak melakukannya.”Trump dijadualkan bertemu dengan penguatkuasa undang-undang dan pemilik perniagaan di Kenosha.


Keputusan rayuan kerajaan mengenai kerakyatan anak lahir luar negara 22 Jun

Mahkamah Rayuan menetapkan 22 Jun untuk memberi keputusan berhubung rayuan kerajaan yang memohon untuk membatalkan keputusan Mahkamah Tinggi bahawa anak yang dilahirkan di luar negara oleh ibu warganegara Malaysia yang berkahwin dengan warga asing berhak mendapat kerakyatan Malaysia secara automatik.Hakim Kamaludin Md Said, yang mengetuai panel tiga hakim, menetapkan tarikh itu selepas peguam yang mewakili pihak masing-masing dalam dua kes kewarganegaraan selesai mengemukakan hujahan.“Kami memerlukan lebih banyak masa untuk berbincang kerana kes ini penting dan melibatkan kepentingan awam,” katanya.Hakim Kamaludin yang bersidang bersama Azizah Nawawi dan S. Nantha Balan mendengar dua kes rayuan iaitu melibatkan Persatuan Sokongan Keluarga dan Kebajikan Selangor & Kuala Lumpur (Family Frontiers) dan enam wanita Malaysia yang berkahwin dengan warga asing serta satu lagi kes melibatkan seorang wanita yang lahir di luar negara yang ibunya adalah warga Malaysia.Bagi kes pertama, kerajaan, kementerian dalam negeri dan ketua pengarah Jabatan Pendaftaran Negara (JPN) merayu terhadap keputusan Mahkamah Tinggi pada 9 September 2021 yang mengiktiraf anak kepada ibu Malaysia yang dilahirkan di luar negara mempunyai hak automatik menjadi rakyat Malaysia.Bagi kes kedua, Mahisha Sulaiha Abdul Majeed, yang dilahirkan di India oleh ibu warganegara Malaysia dan bapanya rakyat India, merayu terhadap keputusan Mahkamah Tinggi pada 19 Ogos 2020 yang menolak samannya bagi mendapatkan pengisytiharan bahawa dia berhak mendapat kewarganegaraan Malaysia.Dalam prosiding yang dijalankan secara dalam talian, peguam kanan persekutuan Liew Horng Bin yang mewakili kerajaan dalam kes pertama berhujah bahawa anak yang dilahirkan di luar negara kepada ibu warganegara Malaysia yang berkahwin dengan rakyat asing tidak boleh diberikan kewarganegaraan Malaysia secara automatik di bawah Perkara 4(1) Perlembagaan Persekutuan.Beliau berkata satu-satunya cara untuk mereka mendapatkan kewarganegaraan adalah dengan memohon kepada JPN untuk didaftarkan sebagai warganegara Malaysia seperti yang diperuntukkan di bawah Perkara 15(2) Perlembagaan Persekutuan.Beliau berkata hakim Mahkamah Tinggi telah menulis semula Perlembagaan Persekutuan berhubung pemberian kewarganegaraan kepada kanak-kanak itu.Katanya penggunaan perkataan “bapa” dalam seksyen 1(b) dan 1(c) Jadual Kedua, Bahagian II Perlembagaan Persekutuan adalah disengajakan dan tidak menyatakan “ibu”, sambil menambah bahawa peruntukan tersebut tidak bersifat diskriminasi.Seksyen itu menyatakan bahawa sesiapa yang dilahirkan di luar negara yang bapanya merupakan rakyat Malaysia, dianggap sebagai warganegara melalui kuat kuasa undang-undang.Dalam keputusan hakim Mahkamah Tinggi Akhtar Tahir untuk membenarkan anak-anak yang dilahirkan di luar negara oleh ibu warganegara Malaysia yang berkahwin dengan warga asing berhak mendapat kerakyatan melalui kuat kuasa undang-undang, beliau telah memutuskan bahawa perkataan “bapa” dalam seksyen 1(b) mestilah dibaca termasuk ibu.Beliau juga memutuskan Perkara 14(1)(b) bersama Seksyen 1(b) Perlembagaan Persekutuan mesti dibaca selaras dengan Perkara 8(2) Perlembagaan Persekutuan yang melarang diskriminasi berasaskan jantina.Peguam Gurdial Singh Nijar yang mewakili Family Frontiers dan enam wanita itu, berhujah bahawa tafsiran peruntukan kewarganegaraan tidak boleh mendiskriminasi seseorang yang dilahirkan di luar negara semata-mata kerana dia dilahirkan oleh ibu rakyat Malaysia dan bukan kepada bapa warganegara Malaysia.Beliau berkata berdasarkan amalan dan tafsiran undang-undang, anak yang lahir di luar negara yang bapanya adalah rakyat Malaysia dan berkahwin dengan wanita warga asing berhak mendapat kewarganegaraan Malaysia secara automatik tetapi anak yang dilahirkan di luar negara kepada ibu rakyat Malaysia yang berkahwin dengan suami warga asing tidak berhak mendapat kewarganegaraan secara automatik.Gurdial berhujah tafsiran undang-undang dan prosedur serta amalan yang diterima pakai adalah bersifat diskriminasi dan melanggar hak perlembagaan anak guamnya di bawah Perkara 8 Perlembagaan Persekutuan.Dalam saman itu, antara lain ibu-ibu itu memohon mahkamah mengeluarkan perintah kepada semua agensi kerajaan berkaitan termasuk JPN, Jabatan Imigresen dan kedutaan Malaysia agar mengeluarkan semua dokumen membabitkan kerakyatan (termasuk pasport dan kad pengenalan) kepada anak yang dilahirkan di luar negara oleh ibunya iaitu warga Malaysia yang berkahwin dengan warga asing. Mahkamah juga mendengar hujah oleh peguam Cyrus Das yang mewakili Mahisha dan peguam kanan persekutuan Ahmad Hanir [email protected] mewakili ketua pengarah JPN, menteri dalam negeri dan kerajaan Malaysia.


24 kematian baru direkodkan, 3,100 positif Covid-19

Sebanyak 3,100 kes baru Covid-19 dikesan hari ini, menjadikan angka keseluruhan penularan dalam negara berjumlah 245,552 kata Ketua Pengarah Kesihatan Dr Noor Hisham Abdullah.Katanya, sebanyak 2,340 pesakit pulih dan dibenarkan pulang, menjadikan jumlah keseluruhan angka sembuh 192,679 kes.“Selangor kekal mencatatkan kes harian tertinggi iaitu sebanyak 1,196 kes diikuti Johor (490), Melaka (344), Kuala Lumpur (295) dan Pulau Pinang (209),” katanya dalam satu kenyataan.Katanya, kes aktif dengan kebolehjangkitan pula berjumlah 51,977.“Daripada jumlah itu 282 pesakit di tempatkan di Unit Rawatan Rapi termasuk 134 memerlukan bantuan alat pernafasan,” katanya.Noor Hisham memaklumkan terdapat 24 lagi kematian, menjadikan jumlah mangsa yang maut meningkat kepada 896 orang.


Anwar masih terperangkap era 1990-an?

Meskipun dunia sedang memasuki era Revolusi Industri 4.0 dan kemajuan teknologi yang belum pernah disaksikan sebelum ini, Perdana Menteri Anwar Ibrahim dilihat masih tidak berganjak dari zaman kemuncak beliau pada 1990-an, semasa beliau menjadi timbalan kepada Dr Mahathir Mohamad, kata pemerhati.
Slogan dan naratif yang dibawa bukanlah sesuatu yang baru.
Sebagai contoh, perkataan Madani pernah diperkenalkan Anwar pada zaman tersebut, dan kini dihidupkan semula sebagai penjenamaan untuk kerajaan pimpinan beliau.
Terdapat persoalan mengenai naratif yang dibawa Anwar.
Pemerhati sebelum ini menyatakan ia gagal memikat blok pengundi terbesar negara, iaitu kaum Melayu.
Persoalan tentang sokongan Melayu terhadap pentadbiran beliau sentiasa berlegar dan Anwar menggunakan semua peluang untuk pertunjukan optik sisi Melayu beliau.
Shamsul Amri Baharuddin dari Institut Kajian Etnik (Kita), Universiti Kebangsaan Malaysia berkata, Anwar dan pasukan penasihat gagal melihat sifat dan perubahan masyarakat Malaysia pada zaman kemuncak beliau, berbanding pada masa kini.
"Rakyat bertambah rencam sifatnya. Ada aturan kelas iaitu T20, M20, B40 pd 2018 tak jelas pd 1998.
“Slogan, mesej dan ucapan beliau yang diajukan pada 1998 dan sekarang tiada berbeza," katanya kepada MalaysiaNow.
Aturan kelas pada era 1990-an, katanya, ialah mengikut garis pemisah antara orang Melayu dan bukan Melayu.
Katanya, masyarakat bukan Melayu kini menerima konsep Madani yang sebelum itu tidak diterima mereka sebelum 1998.
Konsep itu menurut Shamsul, telah diperkenalkan seawal 1992.
Umum mengetahui majoriti penyokong Anwar yang juga menteri kewangan ialah bukan Melayu dan sebilangan kecil Melayu kelas menengah atau Melayu di bandar.
Justeru, Anwar menggunakan menerapkan keterangkuman, atau inklusif untuk mendapat sokongan kedua-dua segmen Melayu dan bukan Melayu.
Sebelum ini, peratusan undi Melayu dalam Pilihan Raya Umum ke-15 (PRU15) kepada Pakatan Harapan (PH) yang dipimpin beliau juga menjadi pertikaian.
Bagaimanapun menurut Shamsul, pendekatan keterangkuman itu akan memerangkap Anwar.
"Ini membuat majoriti Melayu tak selesa. Anwar tersangkut dengan prinsip inklusif iaitu kesetaraan Melayu dan bukan Melayu.
"Pelbagai contoh dalam tempoh enam bulan pemerintahan beliau.
“Daripada gugur rayuan kes kalimah Allah sehinggalah memperkasakan Jabatan Kemajuan Islam Malaysia (Jakim) dengan dana dan fungsi. Semua kononnya di bawah inklusif," katanya.
Isu kalimah Allah menjadi kontroversi dalam pentadbiran Anwar apabila Kementerian Dalam Negeri menarik semula rayuan semakan kehakiman kes Jill Ireland di mahkamah.
Ia mendapat perhatian Sultan Selangor, Sultan Sharafuddin Idris Shah yang mahu isu kalimah Allah kepada Majlis Kebangsaan Bagi Hal Ehwal Agama Islam.
Di satu sisi lain, Anwar dikritik sebagai Islamis kerana baru-baru ini mahu memperkasakan Jakim, sebuah badan yang kerap dikritik golongan berhaluan kiri dan liberal.
Ekoran itu, Shamsul berkata politik Anwar dilihat bersifat serba salah, sehingga mengakibatkan pemikiran beliau dan pemahaman rakyat mengenai isu-isu utama berbeza dan mengelirukan.
"Tiada yang cuba mendalami psikik politik peribadi Anwar akibat 25 tahun dalam buangan," katanya merujuk kepada tempoh pemecatan Anwar sehingga akhirnya berjaya menjadi perdana menteri.
"Dalam kalangan tentera Amerika Syarikat yang pernah ke Vietnam, Iraq dan Afghanistan, mereka selalunya dihinggapi Post-Traumatic Stress Disorder (PTSD) akibat terjerumus dalam peperangan.
“Apakah Anwar terkesan oleh PTSD?" soalnya.
Menurut Shamsul, keterangkuman Anwar juga mengakibatkan Presiden Umno Ahmad Zahid Hamidi tiada pilihan kecuali bersekongkol dgn DAP.
Ini bermakna Umno, parti yang sinonim dengan perjuangan Melayu-Islam, kini terpaksa meletakkan Melayu dan bukan Melayu sebagai setara, seperti ideologi DAP.


Bicara kes rasuah solar Rosmah bersambung 2 November

Perbicaraan kes rasuah Rosmah Mansor di Mahkamah Tinggi Kuala Lumpur berkenaan tender membekal dan memasang tenaga solar hibrid di 369 sekolah di pedalaman Sarawak akan bersambung semula pada 2 November ini.Timbalan Pendakwa Raya Ahmad Akram Gharib berkata mahkamah melapangkan tarikh pendengaran yang sebelum ini ditetapkan pada 20 Oktober susulan pelaksanaan perintah kawalan pergerakan bersyarat (PKPB) di Selangor, Putrajaya dan Kuala Lumpur bermula 14 hingga 27 Oktober ini.“Kami (pihak pendakwaan) menerima pemakluman (berhubung tarikh baharu perbicaraan) daripada mahkamah menerusi e-mel semalam,” katanya kepada Bernama menerusi aplikasi WhatsApp hari ini.Bekas Menteri Pendidikan Mahdzir Khalid yang merupakan saksi kelima pendakwaan, dijadual dipanggil semula bagi pemeriksaan balas oleh pihak pembelaan apabila perbicaraan bersambung semula di hadapan Hakim Mohamed Zaini Mazlan.Pada tarikh sama, mahkamah akan mendengar permohonan pendakwaan untuk memasukkan rakaman audio yang didakwa mengandungi perbualan di antara Rosmah dan suaminya, bekas Perdana Menteri Najib Razak, sebagai bahan bukti di mahkamah.Pendakwaan sebelum ini memaklumkan kepada mahkamah yang mereka menjangka dapat menutup kes mereka pada awal November dengan 23 saksi dipanggil memberi keterangan.Rosmah, 69, dibicarakan atas satu pertuduhan meminta RM187.5 juta dan dua pertuduhan menerima suapan berjumlah RM6.5 juta daripada bekas Pengarah Urusan Jepak Holdings Sdn Bhd Saidi Abang Samsudin.Rasuah terbabit didakwa diterima menerusi bekas pegawai khasnya Rizal Mansor sebagai upah membantu Jepak Holdings memperoleh  Projek Bersepadu Sistem Solar Photovoltaic (PV) Hibrid, serta Penyelenggaraan dan Operasi Genset/Diesel bagi 369 sekolah luar bandar Sarawak, bernilai RM1.25 bilion secara rundingan terus daripada Kementerian Pendidikan.Perbuatan itu didakwa dilakukan di Lygon Cafe, Sunway Putra Mall, Jalan Putra, di sini; kediamannya di Jalan Langgak Duta, Taman Duta dan di Seri Perdana, Persiaran Seri Perdana, Presint 10, Putrajaya antara Januari 2016 dan September 2017.


Putrajaya dalam dilema, kesihatan awam atau ekonomi?

MalaysiaNow difahamkan dalam satu mesyuarat melibatkan menteri-menteri, pegawai kesihatan kanan serta pemimpin negeri membabitkan kerajaan dan pembangkang berlaku perdebatan mengenai keperluan menyeimbangkan antara ekonomi dan kesihatan awam, menjelang tarikh akhir Perintah Kawalan Pergerakan (PKP) pada 4 Februari dalam usaha mengekang peningkatan jangkitan Covid-19.Ketua Menteri Pulau Pinang Chow Kon Yeow turut mengajukan beberapa soalan kepada Ketua Pengarah Kesihatan Dr Noor Hisham Abdullah, yang mahukan penjelasan mengenai spekulasi kerajaan mahu menamatkan PKP minggu depan.Chow turut mempersoalkan pegawai-pegawai kementerian kesihatan mengenai rancangan jangka panjang untuk mengawal penularan pandemik, yang kini mencapai jumlah jangkitan 200,000 sejak virus itu pertama kali dikesan di negara ini tahun lalu.“Sama seperti kerajaan lain di seluruh dunia, Putrajaya kini dalam dilema dalam meningkatkan usaha memerangi pandemik Covid-19: yang mana perlu didahulukan – usaha melindungi kesihatan awam atau memastikan ekonomi tidak lumpuh dan akan memberi kesan kepada rakyat lebih serius daripada Covid-19?Dalam mesyuarat itu, kedua-dua ahli politik kerajaan dan pembangkang merasakan tiada naratif yang jelas mengenai langkah dalam memerangi pandemik, walaupun selepas beberapa siri perbincangan.Wujud juga kebimbangan mengenai jangkitan harian kekal tinggi dalam tempoh tiga minggu ketika PKP yang bakal berakhir pada 4 Februari ini.Semalam, 10 lagi kematian direkodkan, menjadikan jumlah keseluruhan mereka yang maut 717 orang, manakala 4,094 disahkan positif Covid-19.Hospital-hospital di seluruh negara yang dikhaskan untuk merawat pesakit Covid-19 kini beroperasi pada kapasiti maksimum, menyebabkan kerajaan terpaksa meminta bantuan daripada sektor swasta untuk menyediakan beribu-ribu katil bagi merawat kes-kes baru.Satu lagi perkara yang membimbangkan sekiranya PKP ditamatkan – yang mana sekatan lebih ketat dikenakan terhadap perniagaan dan juga aktiviti seperti melancong, perjumpaan dan makan di restoran – ia dikhuatiri akan memberi isyarat salah kepada orang ramai seolah-olah memberi gambaran pihak berkuasa sudah tewas dan putus asa.“Dan wujud juga kerisauan sekiranya ada dakwaan dilemparkan kepada kerajaan lebih pentingkan ekonomi berbanding kesihatan,” kata sumber kepada MalaysiaNow.Pada Isnin, Noor Hisham mengatakan beliau optimis kes jangkitan harian yang tinggi mampu menurun kepada dua digit menjelang Mei, dan menambah pihak berkuasa tidak akan menyambung PKP selepas tarikh akhir pada 4 Februari.Sebaliknya, beliau mengatakan PKP akan digantikan dengan PKP Bersyarat selama tiga bulan, di mana perniagaan dibenarkan beroperasi dengan sekatan perjalanan dilonggarkan.“Kita tidak mahu melanjutkan PKP kerana ia akan menjejaskan ekonomi. Oleh itu, kita perlu seimbangkan antara ekonomi dan kesihatan,” katanya semasa satu sidang media pada 25 Januari.Di sebalik pengumuman Noor Hisham, belum ada sebarang keputusan dibuat oleh kerajaan sama ada PKP akan disambung.Sementara itu, MalaysiaNow difahamkan Noor Hisham akan membentangkan pelan jangka panjang kementerian kesihatan memerangi pandemik Covid-19 minggu depan.“Pembentangan itu akan mendedahkan data-data sama ada pelaksanaan PKP kali kedua pada tahun ini berjaya ataupun tidak,” tambah sumber itu.Terdapat kritikan dilontarkan kepada Noor Hisham dan kementerian kesihatan mengenai kegagalan PKP kali ini.Ada juga yang mempersoalkan mengenai kebenaran diberikan kepada terlalu banyak sektor perniagaan terus beroperasi sepanjang tempoh PKP.“Secara umum masih terlalu awal untuk mengukur keberhasilan PKP 2.0,” kata sumber itu kepada MalaysiaNow.


Semua MP diwajibkan jalani saringan Covid-19

Semua Ahli Parlimen diwajibkan menjalani ujian saringan kesihatan Covid-19 sebelum menghadiri sidang Dewan Rakyat yang dijadualkan bermula 2 November ini.Arahan itu dikeluarkan melalui surat pemberitahuan bertarikh 13 Oktober 2020 daripada Setiausaha Dewan Rakyat, Nizam Mydin Bacha Mydin.Katanya, langkah itu diambil bagi memastikan persidangan Dewan rakyat dilaksanakan dalam keadaan selamat susulan penularan wabak Covid-19 yang semakin meningkat.“Oleh itu, Yang Dipertua Dewan Rakyat, Azhar Azizan Harun memutuskan semua Ahli Parlimen perlu hadir menjalani ujian Covid-19 pada 30 Oktober dari jam 9 pagi hingga 5 petang di laluan letak kereta blok utama Parlimen Malaysia secara pandu lalu.“Bagi Yang Berhormat dari negeri-negeri lain dan Yang Berhormat dari Sabah yang telah berada di luar Sabah sebelum arahan sekatan rentas negeri dikuatkuasakan hanya menjalani ujian Covid-19 dan tidak perlu dikuarantin,” katanya.Salinan surat tersebut dikongsi Menteri di Jabatan Perdana Menteri bahagia Parlimen dan Undang-undang, Takiyuddin Hassan dalam laman Facebook miliknya.Walaupun Ahli Parlimen digalakkan melakukan ujian tersebut di Parlimen, namun mereka dibenarkan untuk menjalaninya di mana-mana hospital atau klinik kerajaan.Mereka boleh menghubungi jabatan kesihatan negeri bagi membuat temu janji dan perlu mendapatkan keputusan ujian daripada doktor.“Sekiranya ujian dibuat di mana-mana hospital dan pusat perubatan swasta, kos rawatan tidak ditanggung oleh Parlimen. Ujian ini perlu menggunakan kaedah Reverse Transcription Polymerase Chain Reaction (RT-PCR) dan hendaklah dilakukan dalam tempoh tiga hari sebelum bermula Mesyuarat Ketiga bagi Dewan Rakyat.“Atau tiga hari sebelum Yang Berhormat hadir di Dewan Rakyat semasa Persidangan Mesyuarat Ketiga Dewan Rakyat. Keputusan ujian boleh dihantar kepada Setiausaha Dewan Rakyat.”Menurut Nizam Mydin, Ahli Parlimen tidak perlu menghadiri sidang Dewan Rakyat sekiranya mereka didapati positif Covid-19.Sehubungan itu, semua dinasihatkan dan digalakkan untuk kekal berada di Kuala Lumpur sepanjang Mesyuarat Dewan Rakyat berlangsung bagi mengurangkan risiko penularan wabak Covid-19.Sidang Dewan Rakyat yang akan bersidang sehingga 15 Disember depan akan menyaksikan pembentangan Belanjawan 2021 oleh Menteri Kewangan, Tengku Zafrul Tengku Abdul Aziz pada 6 November.


PN umum Kabinet bayangan

Perikatan Nasional (PN) hari ini memperkenalkan Kabinet bayangan yang bakal melaksanakan tugas semak dan imbang dengan lebih berkesan sekali gus menjadikan gabungan politik itu pembangkang yang berwibawa.
Jawatankuasa Portfolio PN itu diketuai pengerusi PN, Muhyiddin Yassin yang juga ketua ahli Parlimen PN serta dibantu oleh Presiden PAS Abdul Hadi Awang selaku timbalan dan Hamzah Zainudin sebagai ketua pembangkang.
Muhyiddin berkata, menerusi jawatankuasa portfolio itu, PN akan mengetengahkan ahli-ahli Parlimen yang berkemahiran dan mempunyai pengalaman ketika berada dalam kerajaan sebelum ini untuk menyuarakan pelbagai isu yang berbangkit.
Katanya, sekretariat PN itu akan dipertanggungjawabkan untuk mengeluarkan kenyataan berkaitan dasar dan pelbagai isu yang menyentuh bidang ekonomi, alam sekitar, antarabangsa, pertahanan dan keselamatan negara.
“Disebabkan PN adalah baru, jadi orang bertanya, apakah DNA PN?
“Itu antara kita akan sebutkan,” katanya pada sidang media sempena Permukiman Ahli Dewan Rakyat PN di Kuala Lumpur hari ini.
“Kita akan bentangkan semua isu ini supaya rakyat tahu dan kita bersedia memikul amanah besar jika rakyat beri mandat untuk mentadbir negara.”
Berdasarkan senarai itu, Ahli Parlimen Putrajaya Radzi Jidin diberi portfolio kewangan dan ekonomi; Ahli Parlimen Kota Bharu Takiyuddin Hassan memegang portfolio dalam negeri manakala Saifuddin Abdullah yang merupakan ahli Parlimen Indera Mahkota dipertanggungjawabkan dengan portfolio pendidikan.
Dalam pada itu, Ahli Parlimen Tanah Merah, Ikmal Hisham Abdul Aziz memegang portfolio pertahanan manakala Ahli Parlimen Kuala Langat, Dr Ahmad Yunus Hairi memegang portfolio kesihatan.
Mengulas lanjut, Muhyiddin berkata, PN akan terus memperjuangkan “Dasar Kemakmuran Bersama” yang dibentangkan ketika mentadbir negara sebelum ini.
“Kita akan menguar-uarkan secara berterusan apa yang kita putuskan oleh parti dan kerajaan sebelum ini.
“Ia dibentangkan kerajaan terdahulu yang mana kita bentang RMK-12 dengan terasnya ialah Wawasan Kemakmuran Bersama,” tambahnya.